Latih bukan untuk bagi sijil sahaja -Noh
Oleh NORHAYATI YAHAYA

3 November 2021, 4:56 pm
SHAH ALAM — Para usahawan yang mengikuti latihan di bawah Kementerian Pembangunan Usahawan dan Koperasi (Madec) dipastikan layak mendapat bantuan pinjaman kewangan bagi memberi peluang mereka memulakan perniagaan.
Menteri Pembangunan Usahawan dan Koperasi, Tan Sri Noh Omar berkata, perkara itu adalah bagi memastikan setiap kursus atau latihan yang diadakan di bawah kementerian bukan hanya tujuan untuk memberikan sijil semata-mata atau pulang dengan tangan kosong.
“Kita hendak melatih bawah Madec untuk jadi usahawan, bukan latih untuk bagi sijil. Boleh bagi sijil tapi apa makna dapat sijil tetapi balik guna tangan kosong dan tidak boleh memulakan perniagaan.
“Mana-mana usahawan dilatih bawah Madec, mereka mesti layak mendapat mendapat pinjaman dan berapa banyak mereka dapat, itu bergantung kepada pegawai yang buat penilaian,” katanya pada sidang akhbar selepas merasmikan Mesyuarat Agung Dewan Pembangunan Perniagaan Usahawan Malaysia di sini hari ini.
Mengulas lanjut, Noh memberitahu, pihaknya turut menubuhkan jawatankuasa pemantau di semua 13 agensi di bawah kementeriannya bagi memantau aduan dan pelaksanaan kerja yang bercanggah dengan arahannya.
“Kalau mereka tidak dapat pinjaman dan rasa tidak puas hati apabila bercanggah dengan apa saya cakap dan tidak dilaksanakan, boleh buat aduan kepada saya.

“Saya tubuh Jawatankuasa Pemantau terdiri daripada ahli lembaga pengarah yang akan memantau pengurusan di bawah kementerian sebelum saya memanggil kedua-dua pihak (pengadu dan kakitangan) bagi melihat di mana kesilapannya,” ujarnya.
Jelas Noh, perkara-perkara dilakukan itu adalah antara sistem yang diusahakan bagi membantu usahawan yang terkesan akibat pandemik Covid-19 termasuk mengarahkan kakitangannya untuk membantu golongan ini tanpa melalui proses semakan Sistem Maklumat Rujukan Kredit Pusat (CCRIS) atau CTOS.
“Kita sekarang menghadapi keadaan Perintah Kawalan Pergerakan (PKP) luar biasa. Jadi sebab itu di Madec saya arahkan kurangkan birokrasi ini.
“Kalau kita ada rekod lama, tak perlu tengok kerana niat kerajaan hendak bantu segera pulihkan ekonomi. Bila enam bulan nanti ekonomi sudah pulih, baru balik kepada cara lama,” ujarnya.-K! ONLINE


Hujan lebat, ribut petir di lima negeri petang ini
Oleh NUR HUDA MUSA

3 November 2021, 4:02 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir melibatkan lima buah negeri petang ini.
MetMalaysia dalam satu kenyataan berkata, keadaan hujan lebat berserta ribut petir itu diramalkan akan melanda negeri Perak, Kelantan, Selangor, Sarawak dan Sabah sehingga 5 petang nanti.
“Di Perak, kawasan yang terlibat ialah di Manjung, Perak Tengah, Bagan Datuk dan Hilir Perak. Sementara di Kelantan, kawasan yang dijangka mengalami cuaca sama ialah di Kuala Krai.
“Manakala di Selangor pula, cuaca buruk boleh berlaku di Sabak Bernam, Klang, Petaling dan Kuala Langat. Manakala di Sarawak, kawasan yang dikenakan amaran ribut petir ialah di Kuching, Sibu (Kanowit dan Selangau), Mukah (Dalat dan Mukah), Kapit (Song dan Kapit) dan Limbang,” katanya di sini tadi.
Selain itu, turut akan mengalami hujan lebat berserta ribut petir ialah beberapa daerah di Sabah seperti di Pedalaman (Sipitang, Beaufort dan Tambunan), Pantai Barat (Papar, Putatan, Penampang, Kota Kinabalu, Tuaran dan Kota Belud), Tawau (Lahad Datu), Sandakan (Tongod, Kinabatangan, Beluran dan Sandakan) dan Kudat. – K! ONLINE


Pengedar dadah acu pistol ke arah polis dicekup
Oleh TOREK SULONG

3 November 2021, 4:45 pm
BACHOK – Tiga pengedar dadah ditahan selepas salah seorang daripada mereka cuba mengacukan sepucuk pistol jenis Revolver ke arah polis semasa mereka dicekup di dalam sebuah kereta di tepi tali air Kampung Keting, Gunong di sini semalam.
Dalam kejadian pada pukul 1.30 pagi itu, ketiga-tiga suspek yang berusia 26, 38 dan 39 tahun ditahan semasa mereka menaiki sebuah kereta jenis Proton Persona yang dipandu dalam keadaan mencurigakan.
Ketua Polis Kelantan, Datuk Shafien Mamat berkata, semasa polis menahan kereta berkenaan, salah seorang suspek dilihat mengambil sepucuk pistol dan cuba mengacukan ke arah polis.
Menurutnya, polis berjaya menghalang tindakan itu dan ketiga-tiga suspek bertindak agresif dengan cuba meloloskan diri, namun gagal.
“Pemeriksaan pada tubuh badan salah seorang suspek telah menemui sepucuk pistol jenis Revolver .38 berwarna perak dengan tulisan Smith & Wesson yang mengandungi enam biji peluru hidup.
“Polis turut merampas pelbagai jenis dadah termasuk 20 gram heroin, 66 biji pil kuda, 7.6 gram syabu dan empat biji pil epam bernilai RM10,000 di dalam kereta itu,” katanya.

Beliau berkata demikian pada sidang akhbar selepas Mesyuarat Ketua Polis Kelantan bersama Ketua Jabatan, Ketua Polis Daerah, Majlis Pemakaian Pangkat Pegawai Kanan Polis dan Pegawai Rendah Peringkat Kontinjen Kelantan di Ibu Pejabat Polis Daerah Bachok di sini hari ini.
Menurut Shafien, selain itu, polis turut menemui 28 biji peluru, satu sarung pistol, sepasang gari, kunci gari, sebilah keris dan empat telefon bimbit di dalam kereta tersebut.
Ujarnya, siasatan awal mendapati, ketiga-tiga suspek terbabit dipercayai aktif dalam kegiatan pengedaran dadah di daerah ini sejak dua tahun lalu.
“Berdasarkan semakan, suspek berusia 38 tahun didapati memiliki 17 rekod jenayah lampau berkaitan dadah, samun dan gengsterisme. Suspek berusia 26 tahun pula mempunyai 14 rekod lampau manakala seorang lagi ada tujuh rekod lampau.
“Polis tidak menolak kemungkinan ketiga-tiga suspek dipercayai menyamar sebagai anggota polis kerana mereka memiliki gari,” katanya.
Shafien berkata, polis percaya tangkapan tiga suspek itu sudah menyelesaikan kes samun bersenjata yang berlaku di Gua Musang.
Katanya, kesemua suspek direman selama tujuh hari bermula hari ini untuk siasatan lanjut.
Tambahnya, kes disiasat mengikut Seksyen 39B Akta Dadah Berbahaya, Seksyen 39A (1), Seksyen 12 (2), Seksyen 15 (1) (a) akta yang sama dan Seksyen 8 Akta Senjata Api, Seksyen 89 (a) Akta Polis 1967 kerana memiliki gari dan Seksyen 186 Kanun Keseksaan kerana menghalang tugas polis.-K! ONLINE


Demi watak, Azhan Rani ‘terseksa’ kerana rambut blonde
Oleh HARYATI KARIM

3 November 2021, 4:46 pm
PETALING JAYA – Demi menjayakan watak Alwi dalam drama Keluarga Untuk Disewa, aktor Azhan Rani terpaksa menahan ‘seksa’ selama enam bulan apabila dia mewarnakan rambut dengan warna perang (blonde).
Menurut Azhan atau nama sebenarnya, Azhan Abdul Rani, 45, sebelum ini dia tidak pernah mewarnakan rambut, namun sanggup menyahut cabaran demi menyuntik kelainan dalam drama komedi arahan Raja Mukhriz itu.
“Secara peribadi, saya sangat terseksa untuk warna rambut itu. Mengikut perancangan awal, saya hanya akan bertahan dengan rambut warna perang untuk sebulan lebih sahaja.
“Tetapi saya tidak jangka akan ada Perintah Kawalan Pergerakan (PKP) yang seterusnya. Jadi, selama hampir enam bulan saya bertahan dengan rambut ini kerana saya tidak dibenarkan mewarna rambut hitam.
“Jika saya menukar warna lain, rambut akan rosak kerana saya melakukan proses melunturkan warna rambut (bleach),” ujar Azhan ketika sidang media secara virtual drama Keluarga Untuk Disewa semalam.
Tambah pelakon drama Nur itu, gara-gara warna rambut yang begitu menarik perhatian, dia juga terpaksa bertahan dengan pandangan serong orang sekelilingnya setiap kali berada di tempat awam.

“Rambut ini menjadikan saya seperti makhluk asing dekat luar. Saya jalan ke mana-mana orang akan pandang terutama apabila hendak masuk ke surau dan masjid.
“Oleh sebab itu, bagi mengelakkan pandangan sinis saya terpaksa tutup rambut dengan serkup kepala. Memang menyusahkan saya sebenarnya. Namun, saya bertahan demi watak Alwi,” kongsi Azhan.
Meskipun terpaksa menahan seksa, idea untuk mewarnakan rambut perang itu sebenarnya timbul daripada Azhan sendiri.
Dia secara sukarela berkorban rambut selepas diberi kebebasan oleh pengarah untuk mengembangkan watak lakonannya.
“Saya yang menawarkan diri kepada pengarah untuk warnakan rambut walhal, dalam hidup saya langsung tidak pernah pun buat rambut.
“Selain cuba suntik kelainan dalam watak komedi, karakter untuk watak Alwi itu sendiri sebenarnya adalah imej yang serba tidak kena. Jadi, rambut sebegitu sangat sesuai dengan watak Alwi,” kata Azhan.
Selain perubahan warna rambut, dalam drama Keluarga Untuk Disewa yang menjalani penggambaran di Melaka dan Besut, Terengganu itu, Azhan telah menggayakan lebih 50 gaya rambut.
“Rasanya lebih 50 gaya rambut kerana setiap adegan akan bertukar-tukar gaya rambutnya. Memang jurusolek dan penata rambut yang sangat kreatif. Saya tadah sahaja kepala dan membiarkan mereka berkarya,” tutur Azhan.
Selain Azhan, drama Keluarga Untuk Disewa turut dibintangi Pekin Ibrahim, Adibah Noor, Dynas Mokthar, Afifah Nasir, Fimie Don dan Fifi Laura.
Drama komedi yang mengisahkan seorang nenek yang terpaksa menyewa keluarga baharu demi kesihatan mental cucu kasayangannya telah mula bersiaran 2 November lalu di slot Diandra TV9. – K! ONLINE


Juventus kembali temui rentak
Oleh KOSMO!

3 November 2021, 4:45 pm
TURIN – Juventus mengesahkan tempat ke pusingan 16 pasukan terbaik Liga Juara-Juara selepas menewaskan Zenit St. Petersburg 4-2 dalam aksi Kumpulan H di Stadium Allianz awal pagi tadi.
Dua gol menerusi Paulo Dybala serta masing-masing satu gol jaringan Federico Chiesa dan Alvaro Morata sudah cukup untuk memastikan skuad kendalian Massimiliano Allegri itu melangkah ke pusingan seterusnya.
Sementara itu, pasukan pelawat mendapat dua gol saguhati hasil jaringan sendiri pemain pertahanan, Leonardo Bonucci serta gol menerusi penyerang antarabangsa Iran, Sardar Azmoun.
“Pasukan ini sentiasa menunjukkan kemahuan tinggi dalam setiap perlawanan, itu tidak boleh dinafikan. Saya gembira kerana pasukan ini sedang berkembang dari segi teknik dan corak permainan.
“Apa yang paling penting sekarang adalah kami berjaya capai sasaran pertama musim ini, iaitu untuk melayakkan diri ke pusingan kalah mati Liga Juara-Juara lebih awal,” kata Allegri.
Dalam pada itu, beliau percaya kemenangan tersebut sedikit sebanyak memberi suntikan semangat buat pemain-pemain The Old Lady selepas mengalami dua kekalahan berturut-turut dalam saingan Serie A sebelum ini.

“Kami bekerja keras selepas dua aksi mengecewakan sebelum ini. Kemenangan ini pastinya memberi sedikit kelegaan dan saya akan berikan rehat sehari kepada semua pemain sebagai hadiah kemenangan,” ujarnya. – AGENSI


Pejalan kaki maut dirempuh kereta
Oleh TENGKU DANISH BAHRI TENGKU YUSOFF

3 November 2021, 4:37 pm
KUALA TERENGGANU – Seorang lelaki maut selepas dilanggar sebuah kereta jenis Proton Saga ketika melintas jalan di Jalan Kuala Berang berhampiran Wakaf Beruas di sini semalam.
Dalam kejadian pukul 8.45 malam itu, mangsa, Hamidi Jusoh, 46, meninggal dunia akibat kecederaan parah pada bahagian kepala dan beberapa anggota badan.
Kejadian dipercayai berlaku apabila sebuah kereta jenis Proton Iswara dipandu pemuda berusia 21 tahun dari arah pusat bandar raya tersebut gagal mengelak mangsa yang sedang melintas jalan menyebabkan kepala mangsa terhantuk ke cermin hadapannya.
Rempuhan itu kemudiannya menyebabkan Hamidi terpelanting sejauh kira-kira 17 meter ke atas jalan.
Ketua Jabatan Siasatan Penguatkuasaan Trafik Terengganu, Superintendan Ismail Man, ketika dihubungi mengesahkan kejadian.
Beliau memberitahu mayat mangsa telah dihantar ke Unit Forensik Hospital Sultanah Nur Zahirah untuk dibedah siasat dan kes disiasat mengikut Seksyen 41 (1)Akta Pengangkutan Jalan 1987. – K! ONLINE


Tuchel tuntut aksi lebih baik Ziyech
Oleh KOSMO!

3 November 2021, 4:15 pm
MALMO – Pengurus Chelsea, Thomas Tuchel mahu melihat aksi lebih baik daripada Hakim Ziyech selepas pemain sayap itu membantu The Blues menang 1-0 ke atas Malmo pada aksi Kumpulan H Liga Juara-Juara di Stadium Eleda awal pagi tadi.
Pada perlawanan itu, Ziyech menjaringkan gol tunggal perlawanan pada minit ke-56 selepas menolak masuk hantaran lintang menarik daripada rakan sepasukan, Callum Hudson-Odoi.
Pemain antarabangsa Morocco itu menampilkan aksi yang cukup meyakinkan pada perlawanan tersebut selepas Tuchel melakukan sedikit perubahan taktikal, sekali gus memberi kelebihan kepada dia untuk lebih menyerlah.
“Kredit harus diberikan kepada pembantu saya kerana beliau memberikan idea mengenai corak permainan yang sesuai ketika waktu rehat. Beliau dapat mengesan corak bertahan yang digunakan pasukan lawan.
“Oleh itu, kami menggunakan sepenuhnya kemampuan yang dimiliki Hakim dan Callum pada separuh masa kedua. Saya gembira kerana ia berhasil, namun dia (Ziyech) masih perlu baiki penyudah,” kata Tuchel.
Selepas ini, The Blues hanya memerlukan keputusan seri menentang Juventus di Stamford Bridge bagi memastikan kemaraan ke pusingan kalah mati dalam usaha mempertahankan kejuaraan.

“Kami amat perlukan kemenangan pada perlawanan ini dan ia dilaksanakan dengan baik oleh semua pemain. Mungkin untuk perlawanan akan datang kami perlu lebih fokus dan tidak mensia-siakan peluang di depan gol,” ujarnya. – AGENSI


Ragu, takut kesan punca dos penggalak kurang dapat sambutan
Oleh MOHAMAD NAUFAL MOHAMAD IDRIS

3 November 2021, 4:10 pm
KLANG – Keraguan dan takut kesan sampingan menjadi faktor warga emas menyambut dingin Program Imunisasi Covid-19 Kebangsaan (PICK) bagi dos penggalak di Pantai Hospital di sini.
Ketua Pegawai Eksekutif Pantai Hospital Klang, Rachel Yew berkata, ramai penerima vaksin di kalangan kumpulan umur itu tidak hadir pada hari mereka sepatutnya menerima suntikan.
“Pihak kami ada menelefon mereka pada hari janji temu, namun mereka menyatakan bahawa tidak perasan mendapat janji temu melalui aplikasi MySejahtera.
“Selain itu, ketakutan segelintir penerima vaksin Sinovac terhadap kesan sampingan dos penggalak Pfizier turut menjadi salah satu punca ketidakhadiran mereka,” katanya ketika ditemui di hospital tersebut, hari ini.
Akhbar sebelum ini melaporkan Menteri Kesihatan, Khairy Jamaluddin Abu Bakar tidak mengalami sebarang kesan sampingan dos penggalak Pfizier walaupun sebelum ini menerima dua dos vaksin Sinovac.
Rachel memberitahu, sebanyak 709 warga emas telah menerima dos penggalak di pusat perubatan itu sejak 28 Oktober lalu.

“Hospital ini diperuntukkan 400 dos vaksin setiap hari untuk program dos penggalak ni.
“Justeru, kita berharap warga emas yang mendapat temujanji di MySejahtera untuk hadir mendapat vaksin,” jelasnya.
Salah seorang penerima dos penggalak, Adi Yusof Ismail, 66, berkata, dia redha dengan ketentuan Illahi apabila mendapat temujanji untuk mendapatkan dos penggalak di aplikasi MySejahtera, hari ini.
“Semua mufti negeri telah bersepakat bahawa hukum mengambil vaksin Covid-19 adalah harus. Jadi, saya yakin dengan ketetapan yang dibuat mereka.
“Dengan mengambil vaksin Pfizier, diharap kerajaan Arab Saudi dapat membenarkan saya menjalani ibadah umrah kelak, “katanya dengan penuh harapan. -K!ONLINE


Siapa punya angkara tabur paku atas jalan raya?
Oleh NUR HUDA MUSA

3 November 2021, 4:19 pm
PETALING JAYA – Satu rakaman memaparkan orang awam menjumpai beberapa batang paku ditaburkan di jalan raya tular di media sosial hari ini.
Menerusi video berdurasi 34 saat yang dikongsi di laman Twitter @nijamrusli, difahamkan paku-paku itu dipercayai ditabur oleh pihak tidak bertanggungjawab.
Dimaklumkan juga, kejadian itu berlaku di persimpangan menghala ke Cheras Jaya, Balakong.
Video tersebut mendapat perhatian orang ramai yang berpendapat kejadian itu memang disengajakan dan meminta agar pelaku ditangkap dan dibawa ke muka pengadilan.
“Kalau biasa lalu sini mesti tahu depan sikit memang ramai longkai dah ‘stanby’, tak selamatlah kalau memang ini kerja dorang (mereka),” kata Daus.
“Orang-orang jahat yang cari rezeki dengan menzalimi orang lain, berhajat akan kemudaratan ke atas orang lain, kau balikkan kemudaratan tersebut kepada dirinya,” kata JBOutlet.

“Dekat selekoh, memang fikir duit saja siapa yang buat ini. Nyawa orang dibuat main,” kata Normah.
Sehingga kini video tersebut telah ditonton lebih 40,000 kali. – K! ONLINE


Beli minyak masak paket secara borong untuk seludup
Oleh YATIMIN ABDULLAH

3 November 2021, 3:37 pm
PASIR MAS – Kementerian Perdagangan Dalam Negeri dan Hal Ehwal Pengguna (KPDNHEP) Kelantan merampas sebanyak 595 kilogram minyak masak paket selepas menahan sebuah kereta di Kampung Slow Machang di sini semalam.
Dalam serbuan pada pukul 6.30 petang itu, anggota penguat kuasa KPDNHEP turut menahan pemandu kereta jenis Proton Wira yang berusia 55 tahun untuk membantu siasatan.
Ketua Pegawai Penguat Kuasa KPDNHEP Kelantan, Azanizam Affendi Juri berkata, anggota KPDNHEP telah mengesan sebuah kereta dipandu dalam keadaan mencurigakan selepas keluar dari sebuah premis jualan borong barangan kawalan di sekitar bandar Pasir Mas.
Menurutnya, anggota penguat kuasa telah mengekori dan menahan kereta tersebut semasa tiba di Kampung Slow Machang sebelum membuat pemeriksaan.
“Kita telah menemui kotak yang berisi minyak masak paket seberat 585 kilogram bernilai RM1,487.50 dipercayai mahu diseludup ke negara jiran.
“Siasatan mendapati, kumpulan penyeludup akan membeli bekalan minyak masak paket daripada pemborong sebelum membawanya untuk diseludup ke negara jiran. Taktik itu dipercayai mampu memberikan keuntungan berlipat kali ganda kepada mereka,” katanya ketika dihubungi Kosmo! hari ini.

Menurut Azanizam Affendi, pihaknya akan mengambil tindakan tegas terhadap pemilik premis pemborong yang bersekongkol dengan sindiket penyeludup termasuk menarik lesen perniagaan mereka.
Tambahnya, kes akan disiasat mengikut Akta Kawalan Bekalan 1961.-K! ONLINE


Britain lulus pil rawat Covid-19
Oleh KOSMO!

4 November 2021, 9:21 pm
LONDON – Pil yang direka untuk merawat Covid-19 bergejala telah diluluskan penggunaannya oleh pengawal selia ubat-ubatan di Britain, lapor Badan Penyiaran Britain (BBC).
Tablet molnupiravir itu akan diberikan dua kali sehari kepada pesakit rentan yang dijangkiti Covid-19 baru-baru ini.
Ujian klinikal pil yang pada asalnya dibangunkan untuk merawat selesema itu menunjukkan ia berjaya mengurangkan risiko kemasukan ke hospital atau kematian akibat Covid-19 sehingga separuh.
Setiausaha kesihatan, Sajid Javid menyifatkan rawatan itu sebagai satu perubahan besar.
“Hari ini merupakan hari bersejarah di negara kita apabila Britain menjadi negara pertama di dunia yang meluluskan rawatan antiviral Covid-19 yang boleh dibawa pulang,” katanya dalam satu kenyataan.
Molnupiravir yang dibangunkan oleh syarikat farmaseutikal dari Amerika Syarikat, Merck, Sharp and Dohme (MSD) dan Ridgeback Biotherapeutics adalah ubat antiviral oral pertama untuk Covid -19 yang boleh diambil sebagai pil dan bukannya disuntik. – AGENSI


Jalan Bukit Samsu-LGM ditutup akibat banjir
Oleh MASTURAH SURADI

4 November 2021, 8:19 pm
KOTA TINGGI – Hujan lebat berterusan menyebabkan laluan di Jalan Johor Bahru-Mersing berhampiran Bukit Samsu-Lembaga Getah Malaysia (LGM) ditutup sementara waktu kepada kenderaan ringan.
Jabatan Kerja Raya (JKR) Kota Tinggi dalam kenyataan memaklumkan keadaan banjir kilat berlaku apabila kedua-dua arah jalan dinaiki air akibat limpahan air sungai.
“Laluan terlibat sepanjang dua kilometer. Ketinggian air dianggarkan 0.350 dan laluan di tutup sementara untuk kenderaan ringan namun dibuka kepada kenderaan berat.
“Pengguna jalan raya boleh menggunakan jalan alternatif FT092 iaitu Jalan Kota Tinggi-Sungai Rengit atau FT099 Jalan Sungai Mas, Lok Heng, Mawai.
“Limpahan air longkang serta anak sungai menyebabkan kawasan jalan (slow lane) dinaiki air di kedua- dua arah,”katanya kenyataan tersebut yang dikemas kini pada pukul 7 malam tadi.
Sementara di laluan FT 091 Kota Tinggi- Kluang di Kampung Jawa kenderaan dibuka kepada semua kenderaan meskipun kawasan dilimpahi air setinggi 150mm berikutan limpahan air longkang menyebabkan kawasan jalan dinaiki air.-K! ONLINE


Guru Penolong Kanan maut kemalangan di LPT 2
Oleh MOHD AZLI ADLAN

4 November 2021, 9:51 pm
HULU TERENGGANU – Guru Penolong Kanan Kokurikulum Sekolah Menengah Kebangsaan (SMK) Ubai, Pekan, Pahang maut setelah motosikal berkuasa tinggi, Suzuki GSR 750 dinaikinya terlibat dalam kemalangan di Kawasan Rehat dan Rawat (R&R) Ajil, Lebuh Raya Pantai Timur 2 (LPT 2) di sini hari ini.
Mangsa, Sohaimi Karim, 54, mengalami kecederaan parah pada bahagian dada dalam kemalangan yang berlaku pada pukul 3.20 petang itu.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, lelaki tersebut meninggal dunia sewaktu sedang menerima rawatan di Unit Kecemasan Hospital Hulu Terengganu di sini pada pukul 5.44 petang.
“Sebelum kejadian, mangsa yang menunggang motosikal berkuasa tinggi, Suzuki GSR 750 dikatakan dalam perjalanan pulang ke rumahnya di Taman Rendang Ixora, Pekan dari Pantai Batu Rakit, Kuala Nerus.
“Mangsa dikatakan mahu singgah berehat di R&R Ajil namun motosikal dinaikinya dikatakan tiba-tiba hilang kawalan lalu terbabas sewaktu melalui susur masuk ke kawasan tersebut,” katanya di sini hari ini.
Mohd. Adli berkata, motosikal Suzuki GSR 750 itu telah terlanggar pembahagi jalan sehingga menyebabkan Sohaimi tercampak ke kawasan rumput.

Beliau berkata, Sohaimi yang cedera parah telah dikejarkan ke Unit Kecemasan Hospital Hulu Terengganu sebelum disahkan meninggal dunia setelah lebih dua jam menerima rawatan.
“Mayat mangsa kemudian telah dihantar ke unit forensik hospital sama untuk dibedah siasat,” katanya. – K! ONLINE


Aliran trafik sesak sebelum Tol Gombak
Oleh MOHD RASDAN AHMAD

4 November 2021, 10:14 pm
PETALING JAYA – Aliran trafik dari Pantai Timur menghala ke ibu kota dilaporkan mengalami kesesakan teruk ketika ini.
Lembaga Lebuhraya Malaysia (LLM) melalui Facebooknya sebentar tadi melaporkan sejak pukul 8.47 malam trafik dari Hentian Gombak ke Plaza Tol Gombak mengalami kesesakan.
“Trafik masih perlahan dari Hentian Gombak ke Plaza Tol Gombak terus MRR2,” jelas LLM. – K! ONLINE.


Fenomena belalai air dekat Jambatan Pulau Pinang
Oleh NOOR HASLIZA NUSI

4 November 2021, 8:12 pm
GEORGE TOWN – Kaki pancing di bawah Jambatan Pulau Pinang dekat sini cemas setelah melihat kejadian belalai air berlaku dari arah Seberang Perai menghala ke Pulau Jerejak petang tadi.
Kejadian kira-kira pukul 6.45 petang itu turut menyebabkan pemandu bot pancing terpaksa berpatah balik ke jeti berikutan kejadian angin kencang dan ribut disusuli hujan lebat.
Difahamkan, ramai kaki pancing berada di tembok bawah jambatan ketika fenomena itu berlaku dan masing-masing sedang menunggu untuk dibawa pulang oleh bot pancing.
Seorang pemandu bot pancing, Sobri Karim, 36, berkata, semasa kejadian terdapat enam kaki pancing berada di atas bot.
“Ketika itu, kami dalam perjalanan pulang ke jeti di Batu Uban selepas mengambil kaki pancing di bawah jambatan. Keadaan bertukar cemas berikutan penumpang pertama kali melihat kejadian itu.
“Laut ketika itu bergelora dan kami turut terkena tempias ribut. Mujur tidak berlaku sebarang kejadian tidak diingini kerana lokasi di sini terlindung dengan Bukit Juru dan Seberang Perai,” katanya kepada Kosmo! di sini hari ini.

Ketika ini, hujan berlaku di beberapa daerah di negeri ini sejak pukul 7 petang tadi dan keadaan di perairan berdekatan Jambatan Pulau Pinang dilaporkan kembali stabil. – K! ONLINE


Wanita dapat tahu teman lelaki curang semasa hari kematiannya
Oleh KOSMO!

4 November 2021, 8:00 pm
LONDON – Seorang wanita terkejut apabila mendapat tahu bahawa mendiang teman lelakinya berlaku curang dengan lima  wanita lain hanya  selepas lelaki itu meninggal dunia, lapor laman berita Suara.com.
Wanita dikenali sebagai Sachia itu berpacaran dengan kekasihnya selama enam tahun. Dia  mendapat tahu tentang kecurangan itu sehari sebelum pengebumian mendiang.
“Saya menjumpai telefon bimbit di keretanya dan melihat pesanan ringkas antara dia dengan seorang wanita lain,” kata Sachia.
Ternyata, lelaki itu telah curang selama lebih sebulan. Malah, wanita itu juga tahu tentang kewujudan Sachia dalam kehidupan teman lelakinya itu.
Penggeledahan  seterusnya membongkar bahawa kekasihnya juga bermain kayu tiga dengan empat wanita lain.
“Sejujurnya, saya sedih,  namun saya baik-baik sahaja dan meneruskan hidup seperti biasa.

“Saya enggan membiarkan perkara ini memberi kesan kepada kehidupan saya,” katanya. – AGENSI


KV Kortrijk dapat pujian peminat Malaysia
Oleh MOHD RASDAN AHMAD

4 November 2021, 9:57 pm
PETALING JAYA – Selepas berjaya membantu pasukan bawah 23 tahun negara ke peringkat pusingan akhir Piala Asia, penyerang muda, Luqman Hakim Shamsudin kembali berkhidmat ke Belgium.
Melalui satu hantaran menerusi Facebook kelab bola sepak, KV Kortrijk, Luqman dilihat kembali menyarungkan jersi kelab liga profesional Belgium itu hari ini.
Namun yang menarik perhatian adalah berkenaan ucapan tahniah dari para peminat bola sepak tempatan kepada kelab KV Kortrijk kerana berjaya menggilap penyerang muda itu.
“Tahniah KV Kortrijk kerana berjaya buat Luqman semakin padu dari sebelum ini, harap Luqman diberi peluang untuk bermain dalam pasukan.
“Kemahiran Luqman semakin bertambah dan tajam di bahagian serangan, tahniah sekali lagi dari Malaysia,” kata MatJu Ikan Bakar.
“Game play yang mantap dari luqman waktu AFC baru-baru ni, hasil didikan KV Kortrijk , memang terbaik,” jelas Yoep Balut.

“Terima kasih kepada kelab yang beri peluang kepada Luqman untuk sertai pasukan kebangsaan, kerja yang bagus dari kelab untuk bina budak ini.
“Nak tengok lebih lagi apa yang Luqman boleh buat selepas ini,” kata Akmal San. – K! ONLINE.


Isteri ganti gadis TikTok joget di hadapan suami
Oleh KOSMO!

4 November 2021, 7:30 pm
JAKARTA – Seorang isteri yang berang kerana suaminya kerap menonton kandungan TikTok yang menunjukkan wanita seksi berjoget lantas menunjukkan kemahiran tariannya kepada si suami, lapor laman berita Suara.com.
Menerusi video yang dimuat naik oleh pemilik akaun TikTok dengan nama @moon_light1992 itu, seorang lelaki kelihatan sedang berbaring di atas sebuah sofa.
Si isteri yang berang melihat suaminya yang kerap menonton TikTok kemudian  melenggok-lenggokkan tubuhnya dengan penuh semangat sambil diperhatikan suaminya.
“Ni, isteri awak juga boleh (berjoget),” katanya.
Namun, kerana aksi yang dilakukan itu dibuat dengan penuh semangat, si isteri kemudian mengadu sakit pinggang.
Netizen yang menonton video tersebut kemudiannya meninggalkan pelbagai komen.

“Wajah suaminya membuatkan saya ketawa,” komen seorang netizen.
“Benar, lebih baik suami melihat isteri sendiri berbanding video TikTok,” komen netizen lain. – AGENSI


‘Pelanggan mahu siakap itu, tidak mahu ikan lain’
Oleh NUR AMALINA AZMAN

4 November 2021, 10:09 pm
LANGKAWI – Pemilik restoran terapung yang tular kerana menjual hidangan siakap bernilai lebih RM1,000 di Taman Geoforest Karst Kilim di sini, menyatakan pelanggan tersebut yang memilih ikan tersebut walaupun telah diberitahu saiz ikan adalah sangat besar.
Pemilik Restoran Terapung Sas Rimba, Norasyikin Musa berkata, dia sendiri yang mengambil pesanan daripada pelanggan tersebut.
“Saya sudah menerangkan kepada pelanggan bahawa ikan tersebut biasanya tidak dijual, tetapi dibela sebagai salah satu pertunjukan di situ.
“Saya telah mencadangkan pelanggan tersebut untuk mengambil ikan lain seperti siakap merah dan kerapu yang saiznya sekitar satu hingga 1.5 kilogram (kg), yang lebih sesuai untuk dijadikan hidangan,” katanya apabila dihubungi di sini, hari ini.
Resit ditunjukkan lelaki itu apabila mendakwa terpaksa membayar RM1196 bagi seekor ikan siakap di Langkawi.
Jelasnya, semasa kejadian, dia telah meminta pelanggan tersebut untuk melihat sendiri ikan tersebut sebelum dimasak tetapi mereka tidak mahu berbuat demikian.
Tambahnya, harga bagi ikan siakap tersebut juga sudah dinyatakan di dalam menu, sebanyak RM16 bagi setiap 100 gram (g).

Norasyikin turut menafikan dia ada mengenakan caj tambahan bagi pembayaran menggunakan kad kredit seperti yang didakwa pelanggan tersebut.
Berita berkaitan: Terkejut bayar siakap RM1,196 seekor
Katanya, pesanan pelanggan tersebut mempunyai dua helai resit masing-masing berjumlah sebanyak RM1759.50 dan RM93, namun pelanggan tersebut hanya memuat naik resit yang lebih tinggi nilainya.
Terdahulu, Kosmo! Online melaporkan tular gambar resit menunjukkan sekumpulan individu terpaksa membayar hampir RM1,196 bagi hidangan seekor ikan siakap dengan berat sekitar 7 kg. – K! ONLINE.


Aliran trafik sesak sebelum Tol Gombak
Oleh MOHD RASDAN AHMAD

4 November 2021, 10:21 pm
PETALING JAYA – Aliran trafik dari Pantai Timur menghala ke ibu kota dilaporkan mengalami kesesakan teruk ketika ini.
Lembaga Lebuhraya Malaysia (LLM) melalui Facebooknya sebentar tadi melaporkan sejak pukul 8.47 malam trafik dari Hentian Gombak ke Plaza Tol Gombak mengalami kesesakan.
“Trafik masih perlahan dari Hentian Gombak ke Plaza Tol Gombak terus MRR2,” jelas LLM. – K! ONLINE.


Covid-19 : 1.6 peratus kes kategori 3, 4 dan 5
Oleh SITI A'ISYAH SUKAIMI

4 November 2021, 6:57 pm
PUTRAJAYA – Sebanyak 1.6 peratus atau 93 kes daripada 5,713 kes harian yang dilaporkan pada hari ini melibatkan kategori tiga, empat dan lima.
Ketua Pengarah Kesihatan, Tan Sri Dr. Noor Hisham Abdullah berkata, sebanyak 98.4 peratus atau 5,620 kes pula adalah kategori satu dan dua.
Menurutnya, dalam masa sama, sebanyak 32 kes daripada 5,713 kes harian dilaporkan hari ini adalah kes import, mendapat jangkitan dari luar negara dengan keseluruhan kes Covid-19 sebanyak 2,492,343 kes.
“Terdapat 5,865 kes sembuh daripada Covid-19 direkodkan dengan jumlah kes sembuh di seluruh negara sebanyak 2,396,244 kes.
“Selain itu, sebanyak 555 kes sedang dirawat di unit rawatan rapi dan 280 kes memerlukan bantuan pernafasan,” katanya dalam satu kenyataan di sini hari ini.
Ujarnya lagi, lima kluster baharu dikenal pasti terdiri daripada empat kluster tempat kerja dan satu kluster komuniti dilaporkan di Selangor, Kuala Lumpur, Johor, Pahang dan Negeri Sembilan. -K! ONLINE


Kucing Chiko sambut hari jadi dalam majlis serba mewah
Oleh KOSMO!

4 November 2021, 7:00 pm
JAKARTA – Seekor kucing bernama Chiko baru-baru ini menjadi tular di media sosial kerana menyambut ulang tahun kelahirannya dalam satu majlis yang  serba mewah, lapor laman berita Suara.com.
Klip video mengenainya dimuat naik oleh pemilik akaun TikTok bernama @setiawan_553 dan menunjukkan seorang wanita sedang memegang seekor kucing.
Majlis itu dihadiri oleh ramai tetamu undangan itu menampilkan  kek hari jadi dan dekorasi  hiasan.
Netizen yang menonton video tersebut kemudiannya meninggalkan pelbagai komen.
“Majlis hari jadi saya kalah dengan majlis hari jadi kucing,” komen seorang netizen.
“Malunya dengan kucing, semalam sambutan ulang tahun saya, namun tiada sesiapa yang meraikan, malah tiada hadiah,” komen netizen lain. – AGENSI


Vanessa Angel, suami maut nahas jalan raya
Oleh NUR EMIRA SAIZALI

4 November 2021, 5:54 pm
SELEBRITI popular Indonesia, Vanessa Angel dan suaminya, Febri Andriansyah disahkan meninggal dunia selepas terbabit dalam kemalangan jalan raya Tol Jakarta-Surabaya, berhampiran kawasan Nganjuk, Jawa Timur tengah hari tadi.
Memetik laporan portal berita Indonesia, Ketua Bahagian Perhubungan Awam Polis Daerah Jawa Timur, Gatot Repli Handoko berkata, tiga lagi penumpang lain dalam kenderaan sama hanya mengalami luka termasuklah anaknya, Gala Sky Ardiansyah yang kini dirawat di hospital berhampiran.
“Dua orang disahkan meninggal dunia, tiga orang mengalami luka-luka.
“Dua individu maut tersebut ialah Vanessa Adzania dan Febri Andriansyah,” katanya hari ini.
Jenazah kedua-dua mangsa dibawa ke Rumah Sakit Bhayangkara Surabaya.
Difahamkan, Vanessa dalam media sosialnya beberapa jam lalu dalam perjalanan ke Surabaya bersama keluarganya.

Semalam, Vanessa sempat memuat naik beberapa video meraikan ulang tahun kelahiran adik iparnya, Fuji.
Sementara itu, dalam Instagram, ramai selebriti terkenal Indonesia memuat naik ucapan takziah atas pemergian Vanessa dan suaminya seperti Ashanti, Ivan Gunawan dan Ayu Ting Ting.
Rata-rata peminatnya turut menzahirkan rasa sedih atas berita mengejut tersebut.
Untuk rekod, Vanessa dan Febri bernikah pada 11 Januari 2020 dan dikurniakan Gala Sky pada 14 Julai tahun lalu. – K! ONLINE


‘Smoothie’ susu ibu sebagai antibodi Covid-19 pada kanak-kanak
Oleh KOSMO!

4 November 2021, 6:00 pm
LOS ANGELES, CALIFORNIA – Golongan  ibu di California yang bimbang terhadap kesihatan anak mereka bertindak mencampurkan  susu ibu pada makanan yang diberikan, lapor akhbar New York Post semalam.
Seorang ibu berkenaan, Melissa Pennel berhenti menyusukan bayinya ketika anaknya berusia dua tahun. Dia berbuat demikian  selepas mendapat tahu bahawa antibodi Covid-19 yang diaktifkan selepas seorang ibu menerima suntikan vaksin boleh dipindahkan melalui susu ibu.
Selepas mendapat dos vaksin pertamanya semasa hamil anak kedua, Melissa mula mencampurkan susu ibu yang dipamnya ke dalam hidangan oat, bijirin dan minuman smoothie untuk diberikan kepada anaknya.
“Tindakan ini mencetuskan perasaan seperti saya memberikan  perlindungan kepada  keluarga saya, katanya.
Ibu-ibu lain pula memanjangkan lagi tempoh menyusu anak mereka, malah, seorang ibu juga turut memberi peluang kepada anaknya untuk memutuskan sendiri bila dia mahu berhenti menyusu badan.
“Saya akan berhenti menyusu badan selepas mula bersekolah,” kata seorang kanak-kanak kepada ibunya.

Sejak sekian lama, menyusu badan terbukti memberikan banyak manfaat kesihatan secara saintifik.
Satu kajian yang diterbitkan bulan ini dalam jurnal Pediatrics mendapati bahawa ibu dengan antibodi Covid-19 yang memberikan susu badan untuk tempoh lebih lama iaitu selama 24 bulan atau lebih mempunyai kepekatan antibodi lebih tinggi berbanding ibu yang memberi susu badan untuk tempoh lebih singkat. – AGENSI


1,047 kes baharu VOC dikesan
Oleh SITI A'ISYAH SUKAIMI

4 November 2021, 7:26 pm
PUTRAJAYA – Sebanyak 1,047 kes baharu Variant of Concern (VOC) dikesan melibatkan varian Delta (B.1.617.2) yang ditemui menerusi kajian berterusan dari 29 Oktober hingga hari ini.
Kes tersebut dilaporkan di Sarawak (790), Pulau Pinang (56), Johor (55), Negeri Sembilan (34), Pahang (34), Selangor (31), Sabah (16), Melaka (16), Kuala Lumpur (6), Perlis (6) dan Labuan (3).
Ketua Pengarah Kesihatan, Tan Sri Dr. Noor Hisham Abdullah berkata, kajian tersebut dijalankan oleh Institute of Health and Community Medicine (IHCM-UNIMAS), UKM Medical Molecular Biology (UMBI-UKM), Integrative Pharmacogenomics Institute (iPROMISE-UiTM) dan Malaysia Genome Institute (MGI).
“Berdasarkan pecahan, IHCM-UNIMAS mengenal pasti sebanyak 790 kes varian Delta (B.1.617.2), UMBI-UKM dengan 113 kes varian Delta (B.1.617.2), iPROMISE-UiTM pula 96 kes varian Delta (B.1.617.2) dan MGI telah mengenal pasti 48 kes varian Delta (B.1.617.2).
“Ini menjadikan jumlah kumulatif kes dijangkiti oleh virus SARS-CoV-2 dikategorikan sebagai VOC dan Variant of Interest (VOI) adalah sebanyak 3,692 kes,” katanya dalam satu kenyataan di sini hari ini.
Dalam pada itu, beliau berkata, daripada jumlah tersebut, sebanyak 3,672 kes adalah VOC manakala 20 kes adalah VOI.

“Secara keseluruhan, sehingga kini bagi VOC terdapat sebanyak 3,432 kes varian Delta, 226 kes varian Beta dan 14 kes varian Alpha. Manakala bagi kes-kes VOI melibatkan 13 kes varian Theta, empat kes varian Kappa dan tiga kes varian Eta,” ujarnya.-K! ONLINE


Tidak sempat jual mercun sambut Deepavali
Oleh ISKANDAR SHAH MOHAMED

4 November 2021, 6:51 pm
KUALA SELANGOR – Hasrat seorang lelaki mengaut keuntungan menjual 66 kotak pelbagai jenis mercun dan bunga api sempena perayaan Deepavali tidak kesampaian apabila dicekup di rumahnya di Bukit Rotan di sini, semalam.
Suspek berusia 32 tahun itu ditangkap kira-kira pukul 5.50 petang bersama mercun yang dianggarkan bernilai RM80,000.
Ketua Polis Daerah Kuala Selangor, Superintendan Ramli Kasa berkata, suspek gagal menunjukkan sebarang dokumen kebenaran menyimpan barangan berkenaan.
Katanya, suspek mengakui bahawa mercun tersebut adalah miliknya namun siasatan lanjut masih dijalankan bagi mengenal pasti tempoh penglibatannya.
“Kesemua 66 kotak mercun tersebut dijumpai di bahagian dapur rumah suspek.
“Hasil siasatan awal, kita mempercayai mercun dan bunga api itu dipercayai untuk dijual sempena sambutan Deepavali,” katanya dalam kenyataan hari ini.

Jelas beliau, kes disiasat mengikut Seksyen 8 Akta Bahan Letupan 1957. – K! ONLINE.


Bomba redah sungai deras selamatkan budak atas batu
Oleh ZAKI SALLEH

4 November 2021, 7:06 pm
KAMPAR – Keberanian anggota bomba menyeberangi sungai deras berjaya menyelamatkan seorang kanak-kanak lelaki yang terperangkap di atas batu akibat kepala air di Sungai Dipang dekat Kampung Sahom di sini petang tadi.
Difahamkan, kejadian berlaku semasa kanak-kanak tersebut datang berkelah bersama keluarga di lokasi tumpuan pengunjung itu.
Jurucakap Bilik Gerakan Jabatan Bomba dan Penyelamat negeri Perak memberitahu, pihaknya menerima panggilan kecemasan berhubung kejadian itu pada pukul 3.59 petang.
Menurut jurucakap itu, sepasukan anggota bersama jentera dari Balai Bomba dan Penyelamat (BBP) Kampar dibantu pasukan perubatan dari BBP Tapah.
“Setibanya di tempat kejadian, anggota mendapati seorang kanak-kanak lelaki berusia lingkungan 12 tahun terperangkap di tengah sungai.
“Komander operasi mengarahkan anggota menyeberangi sungai membawa tali seterusnya melakukan tindakan menyelamatkan mangsa,” ujar jurucakap tersebut.

Dua anggota bomba yang menyeberangi sungai berjaya menyelamatkan kanak-kanak tersebut seterusnya membawa dia ke tebing.
Kanak-kanak itu kemudian diserahkan kepada ahli keluarganya dan dia disahkan dalam keadaan selamat.
Operasi yang diketuai PgKB II Sabarodzi Noh Ahmad tamat sepenuhnya pada pukul 5.51 petang. – K! ONLINE.


Kuasa PBT putuskan larangan jual minuman keras
Oleh WAT KAMAL ABAS

4 November 2021, 5:28 pm
BUKIT GANTANG – Pihak berkuasa tempatan (PBT) di sesebuah daerah dan negeri mempunyai kuasa untuk memutuskan larangan penjualan minuman keras dalam lokaliti masing-masing.
Menteri di Jabatan Perdana Menteri (Hal Ehwal Agama), Idris Ahmad berkata, terpulang pada kebijaksanaan PBT dan Ahli Majlis melalui bidang kuasa yang ada pada mereka.
“Sebarang keputusan mengenai penjualan arak bergantung pada sesebuah PBT dan Ahli Majlis bagi menyekat gejala ini (penjualan arak) dalam kalangan orang Islam.
“Ianya merupakan satu langkah yang positif bagi mengelak penjualan arak secara terbuka kepada umat Islam,” ujarnya.
Beliau berkata demikian pada sidang akhbar selepas Program Sumbangan Bantuan Musa’addah Banjir kepada 127 penerima di Dewan Sungai Kerang, Trong di sini.
Terdahulu, Naib Presiden Pas itu ditanya berhubung langkah Majlis Daerah Selama (MDS) serta Ahli Dewan Undangan Negeri Selama, Mohd. Akmal Kamarudin tidak membenarkan jualan minuman keras di daerah tersebut mulai tahun depan. – K! ONLINE.


Deepavali bermakna buat Kamalanathan
Oleh MOHAMAD HAFIZI BIN MOHD SAID

4 November 2021, 6:43 pm
IPOH – Sambutan Deepavali kali ini bagi K. Kamalanathan, 63, bersama keluarganya menjadi sangat bermakna apabila mereka bakal memiliki tanah dan kediaman sendiri selepas 10 tahun menanti.
Kamalanathan, bekas pemandu di pejabat Menteri Besar Perak yang bersara pada 2000 akibat masalah kesihatan menzahirkan rasa syukur apabila menerima perkhabaran berkenaan ekoran dia kini tidak mampu bekerja.
Lebih bermakna apabila Menteri Besar, Datuk Saarani Mohamad memberi jaminan bahawa permohonannya akan diuruskan dalam masa terdekat menerusi program Rancangan Kampung Tersusun (RPT).
“Saya benar-benar rasa seronok dan ikhlas dari hati saya tuhan akan merestui semua orang yang membantu saya terutamanya Menteri Besar kerana impian saya memang mahu ada tanah sendiri.
“Saya berjanji pada Menteri Besar selepas dapat tanah RPT dan ada rumah sendiri nanti saya dan isteri akan berniaga menjual makanan untuk menyara hidup,” katanya.
Terdahulu, Kalamanathan dan keluarga menerima kunjungan Saarani di rumah sewanya di Desa Lahat Sri Wang di sini hari ini. – K! ONLINE


HOO minat jalin kerjasama dengan KBS
Oleh MUHAMMAD ZUHAILY BADLISHAH

4 November 2021, 7:10 pm
KUALA LUMPUR – Syarikat pembekal alat pernafasan, House of Oxygen (HOO) berminat untuk menjalinkan kerjasama dengan Kementerian Belia dan Sukan (KBS) tahun depan.
Ketua Pegawai Eksekutif HOO, Azri Hamzah mengakui, pihaknya berminat untuk mengadakan perbincangan dengan pihak KBS jika diberikan peluang bekerjasama demi kelangsungan program sukan berprestasi tinggi.
“Jika KBS membuka peluang, kami sebagai usahawan-usahawan peringkat swasta sedia dan tidak salah untuk kita sentiasa menyokong apa yang diperlukan dari segi tenaga, dana atau sebagainya.
“Perkara ini boleh dibincangkan lebih lanjut jika diberikan peluang. Kalau tanya saya, memang saya berminat dengan sukan badminton dan boling,” katanya kepada pemberita sewaktu Majlis Pelancaran Kelab Sukan dan Rekreasi HOO di Semenyih, Selangor semalam.
Majlis itu juga menyaksikan HOO memperuntukkan dana sebanyak RM30,000 kepada kelab berkenaan selain penajaan buat Kelab Badminton Friendship yang berpangkalan di Kuala Lumpur.
Bekas pemain perseorangan lelaki No. 1 negara, Roslin Hashim yang turut hadir pada majlis pelancaran berkenaan, menyambut baik usaha HOO untuk bekerjasama dengan KBS demi kemajuan sukan tanah air.

“Penubuhan kelab ini adalah satu pendekatan yang amat baik lebih-lebih lagi untuk sukan badminton.
“Inisiatif daripada HOO seperti ini amat dialu-alukan dan saya berharap kita dapat melihat ramai bakat baru yang akan menonjol,” jelas Roslin. – K! ONLINE
habis


Isteri tidak sedar kucing ditukar suami enam tahun lalu
Oleh KOSMO!

4 November 2021, 4:42 pm
LONDON – Seorang suami mendedahkan bahawa dia telah menukar kucing milik isterinya dengan kucing lain yang hampir serupa tanpa diketahui wanita itu, lapor akhbar Mirror UK semalam.
Pengakuan tersebut dibuat menerusi laman perbincangan Reddit ketika mereka masih berpacaran enam tahun lalu.
“Saya menukar kucing hitam milik isteri saya dengan seekor kucing hitam lain yang memiliki ‘kelakuan’  lebih baik.
“Kucing isteri saya berwarna hitam dan sangat agresif. Ia mencakar semua orang dan tidak menggunakan kotak khas untuk membuang air kecil dan besar,” demikian pengakuan lelaki tersebut.
Perkara itu dibuat si suami ketika wanita itu pulang ke kampung halamannya selama seminggu untuk menjenguk keluarga.
Lelaki itu kemudian pergi ke sebuah pusat jagaan haiwan dan menemui seekor kucing hitam yang lebih jinak  berkelakuan baik berbanding kucing isterinya itu.

“Saya mengambil kucing itu dan menghantar kucing milik isteri yang ganas itu ke  pusat jagaan haiwan yang lain kerana bimbang perkara itu diketahui isteri saya,” katanya.
Sehingga kini, isterinya itu tidak pernah mengetahui bahawa kucingnya telah ditukar dan sering berbangga dengan perubahan sikap kucing peliharaannya itu. – AGENSI


Deepavali buktikan ‘kesegaran’ perpaduan dan muhibah di Pahang
Oleh ABDUL RASHID ABDUL RAHMAN

4 November 2021, 4:39 pm
BENTONG – Sambutan Deepavali di Pahang disambut sederhana tetapi meriah dalam suasana Keluarga Malaysia yang dihadiri masyarakat pelbagai kaum dengan pelbagai latar belakang.
Kehadiran masyarakat pelbagai kaum termasuk Melayu dan Cina dalam sambutan mengikut prosedur operasi standard (SOP) menunjukkan keharmonian masyarakat pelbagai kaum di negara ini khususnya di Pahang.
Menteri Besar Datuk Seri Wan Rosdy Wan Ismail berkata, sambutan Deepavali yang dihadiri masyarakat pelbagai kaum jelas menunjukkan perpaduan kaum begitu segar dengan semangat muhibah yang tinggi.
“Hari ini saya di Bentong sama-sama meraikan Deepavali dan saya mengambil kesempatan mengucapkan selamat Hari Deepavali kepada semua kaum India seluruh negara dan di Pahang.
“Saya menyeru seluruh rakyat di Pahang khasnya agar terus semarakkan semangat perpaduan kaum dan tingkatkan muhibah kerana perpaduan dan keharmonian sangat penting,” katanya yang hadir pada majlis sambutan Deepavali di kediaman Pegawai Khas Menteri Besar, Datuk Jasvir Singh Ram Singh di sini hari ini.
Yang hadir sama, Pegawai Daerah, Datuk Mohd. Zulkifli Hashim; Pengarah Jabatan Pengurusan Bukit Aman, Datuk Zaini Jass; Pengarah Jabatan Siasatan dan Penguatkuasaan Trafik Bukit Aman, Datuk Mat Kasim Karim dan Ketua Polis Daerah Bentong, Superintendan Zaiham Mohd. Kahar.

Pada majlis itu Wan Rosdy turut menyampaikan sumbangan kepada golongan yang memerlukan serta kanak-kanak kelainan upaya.
Dalam pada itu Jasvir Singh berkata, kehadiran menteri besar pada hari ini memberikan keceriaan dan makna besar kepada masyarakat pelbagai kaum yang hadir.
“Saya berterima kasih kepada Menteri Besar, Datuk Seri Wan Rosdy Wan Ismail dan kepimpinan polis serta semua yang hadir hari ini yang membuktikan semangat keharmonian kaum,”ujarnya. – K! ONLINE


‘Prebet Sapu’ wakili filem Malaysia ke Oscar
Oleh MOHAMMAD SHAHEMY AZMI

4 November 2021, 4:16 pm
PETALING JAYA – Filem berjudul Prebet Sapu arahan pengarah Muzzamer Rahman melakar sejarah tersendiri apabila terpilih mewakili Malaysia bagi kategori Filem Cereka Antarabangsa Terbaik (Best International Feature Film) di Anugerah Akademi (Oscars) ke-94 yang dijangka berlangsung pada 27 Mac 2022 di Los Angeles, Amerika Syarikat.
Pemilihan filem terbitan syarikat produksi Le Mediator Studio, Kristal Azmir Sdn. Bhd. dan Konda Kondi Studio itu dibuat oleh Jawatankuasa Pemilihan Filem Finas yang terdiri daripada penggiat industri filem tempatan bertaraf profesional dan berpengalaman melalui proses penilaian terperinci.
Merujuk kenyataan media yang dikeluarkan Perbadanan Kemajuan Filem Nasional Malaysia (Finas), penilaian kriteria perfileman yang dinilai adalah seperti pengarahan, penceritaan, sinematografi, lakon layar, lakonan, adunan bunyi, skor muzik, penataan seni dan suntingan filem.
Pengarahnya, Muzzamer berkata, dia sudah mengkaji calon filem dari negara lain untuk kategori tersebut dan berharap Prebet Sapu berupaya memikat hati juri nanti.
“Saya sangat gembira dapat mewakili Malaysia walapun cuma pencalonan awal. Lebih-lebih lagi apabila filem ini dihasilkan oleh barisan kru tempatan dengan bajet rendah.
“Kalau berjaya disenarai pendek nanti, saya anggap itu tuah sebagai pengarah baharu. Jika termakbul pasti kejayaan itu suatu kebanggan besar buat semua,” ujarnya.

Prebet Sapu atau judul dalam bahasa Inggeris Hail, Driver! Merupakan filem pertama arahan Muzzamer dan disokong dengan semangat dan kerjasama kru penggambaran yang juga terdiri daripada mereka yang masih baharu dalam industri.
Filem yang menelan belanja sebanyak RM500,000 itu diterajui oleh pelakon Amerul Affendi, Mei Fen Lim, Bront Palare, Sharifah Amani, Nam Ron, Nadiya Nissa, Chew Kin Wah, Jay Iswazir, Anas Ridzuan dan Roslan Madun.
Prebet Sapu bakal menemui penonton di pawagam seluruh negara pada 16 Disember 2021 nanti. – K! ONLINE


Peminat minta Usop Sontorian di ‘remake’
Oleh MOHD RASDAN AHMAD

4 November 2021, 4:45 pm
PETALING JAYA – Kanak-kanak era 1990-an mungkin tidak asing lagi dengan siri kartun terkenal berjudul Usop Sontorian.
Siri kartun tersebut merupakan siri animasi pertama negara mengisahkan tentang tiga orang watak utama iaitu Usop, Abu dan Dol yang menetap di sebuah kampung dikenali Parit Sonto di Johor.
Kisah animasi tersebut ternyata begitu dekat dengan suasana serta budaya kanak-kanak era tahun 1990-an.
Salah satu laman Facebook yang dikenali sebagai Malaysiaku Dulu-dulu Official kembali menaikkan kisah animasi terkenal ini agar sentiasa diingati generasi sekarang.
Orang ramai juga turut bersetuju sekiranya animasi ini ditayangkan semula dengan format terbaharu antara 4D (4 dimensi) bagi memberi nafas baharu kepada animasi lagenda ini.
“Betul, ini antara masterpiece yang Malaysia ada. Kenapa terus dilupakan. Stesen televisyen punya apa salahnya kalau tayangkan balik.

“Selain Upin Ipin yang menaikkan budaya Malaysia, Usop Sontorian juga apa kurangnya. Ini kartun hebat yang kita ada, “jelas ZQuera Zura.
“Bagi nafas baru, kasi 4D sekali. Ini kartun hebat. Kenapa pihak Kementerian tak ambik peduli pasal animasi ni?
“Negara kita memang terkenal dengan animasi hebat, harap media pun mainkan lah isu ini,” kata Kechik_farhan. – K! ONLINE


SPR bakal mesyuarat bincang tarikh PRN Sarawak
Oleh AMREE AHMAD

4 November 2021, 4:00 pm
PUTRAJAYA – Suruhanjaya Pilihan Raya (SPR) mengesahkan akan mengadakan mesyuarat khas bagi membincangkan tarikh pelaksanaan Pilihan Raya Negeri (PRN) Sarawak Ke-12.
Setiausahanya, Datuk Ikmalrudin Ishak menerusi kenyataan akhbar di sini hari ini berkata, tarikh mesyuarat itu bagaimanapun akan dimaklumkan kemudian oleh pihaknya.
Ia susulan penamatan rasmi Proklamasi Darurat negeri itu setelah mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah semalam.
SPR ujarnya, turut menerima pemakluman rasmi Ketua Menteri Sarawak, Datuk Dr. Abang Abdul Rahman Zohari Tun Abang Openg berhubung persetujuan dari Seri Paduka Baginda.
Ia melibatkan pembatalan Proklamasi Darurat (Sarawak) PU (A) 323 sebagai mana termaktub di bawah Seksyen 2(2) Ordinan Darurat (Kuasa-Kuasa Perlu) (Sarawak) 2021 PU (A) 324.
Berdasarkan Seksyen 3(3) Ordinan Darurat (Kuasa-Kuasa Perlu) (Sarawak) 2021, Dewan Undangan Negeri (DUN) hendaklah terbubar pada tarikh proklamasi tersebut dinyahwartakan.

“Justeru di bawah Seksyen 3(4) ordinan itu, maka PRN hendaklah diadakan dalam tempoh 60 hari daripada tarikh proklamasi tersebut telah dibatalkan atau diungkaikan,” kata Ikmalrudin. – K! ONLINE


14 duduk semeja kena kompaun RM70,000
Oleh MOHAMAD FAIZAL HASHIM

4 November 2021, 3:52 pm
JOHOR BAHRU – Tindakan sekumpulan 14 individu yang duduk semeja di sebuah pusat hiburan di Taman Molek, di sini, malam semalam menerima padah apabila dikenakan kompaun keseluruhan RM70,000.
Ketua Polis Daerah Seri Alam, Superintendan Mohd. Sohaimi Ishak berkata, kesemua suspek berusia 18 hingga 42 tahun itu didapati melanggar prosedur operasi standard (SOP) Fasa 4 Pelan Pemulihan Negara (PPN).
Beliau berkata, serbuan yang dijalankan kira-kira pukul 12.30 tengah malam itu mendapati premis berkenaan tidak mempunyai lesen hiburan awam.
“Menerusi Op Noda/Op Cahaya yang dijalankan, pihaknya memeriksa 15 individu terdiri daripada lapan lelaki dan tujuh wanita berusia 18 hingga 42 tahun termasuk seorang penjaga premis.
“Penjaga premis berusia 27 tahun itu dikompaun RM25,000 manakala pelanggan pula dikompaun RM5,000 setiap seorang,” katanya dalam kenyataan hari ini.
Dalam serbuan itu, polis turut merampas sebuah ‘mixing console’, tiga pembesar suara, tiga mikrofon dan tiga resit perniagaan.

Beliau berkata, kes disiasat mengikut Seksyen 6(2) Enakmen Hiburan dan Tempat-tempat Hiburan Negeri Johor 4/98, jika sabit kesalahan, boleh didenda tidak lebih RM 10,000 atau penjara.
Katanya, manakala kompaun pula dikeluarkan mengikut Peraturan 17 Peraturan-Peraturan Penyakit Berjangkit 2021.- K! ONLINE


Terkejut bayar harga siakap Langkawi RM1,196 seekor
Oleh MOHD RIDZAUDDIN ROSLAN

4 November 2021, 4:51 pm
PETALING JAYA- Secara kebiasaannya harga perlu dibayar seseorang pelanggan apabila menikmati seekor ikan siakap di kedai tomyam ialah sekitar RM50 seekor dengan saiz hidangan sesuai dimakan untuk empat orang.
Bagaimanapun, berbeza dengan nasib dialami sekumpulan individu apabila mereka terpaksa membayar hampir RM1,196 bagi hidangan seekor ikan siakap dengan berat sekitar tujuh kilogram (kg) di salah sebuah restoran dekat Langkawi, Kedah baru-baru ini.
Menerusi perkongsian Mohd. Faris Zulkarnain di Facebook miliknya, mereka terdiri daripada tujuh individu juga terpaksa membayar bil keseluruhan sebanyak RM1,852.50 dan jumlah itu termasuk dengan harga ikan berkenaan.
Hidangan ikan siakap terbabit
“Selepas mengelilingi beberapa pulau di Langkawi, kami dibawa ke salah sebuah restoran untuk makan tengah hari, seperti kebiasaan kami memesan menu yang biasa ditempah di mana-mana kedai tomyam.
“Secara kebiasaan, untuk tujuh orang makan, dua ekor siakap sudah memadai, maka kami pun tempah dua ekor ikan untuk tujuh orang makan berserta menu-menu yang lain,” tulisnya.
Katanya lagi, salah seorang pelayan kedai itu datang bagi mengesahkan saiz ikan dan selepas diberitahu mereka bersetuju untuk mengambil seekor ikan sahaja berdasarkan anggaran saiz yang ditunjukkan.

“Saiz yang ditunjukkan itu hanya besar sedikit daripada ikan yang kita biasa makan di kedai tomyam. Namun, apabila ikan itu sampai kami berasa terkejut kerana ia dapat diisi didalam pinggan besar.
“Kami pun cakap, ini bukan untuk tujuh orang makan, tetapi mungkin untuk 30 orang makan. Masa itu, jangkaan harga yang perlu dibayar ialah sekitar RM700 hingga RM800 sahaja namun meleset apabila harganya mencecah RM1852.50,” jelasnya.
Antara menu yang diambil mereka ialah ikan siakap (RM1,196), sotong sekilogram (RM120), ketam (RM87.20) dan udang (RM200).
Difahamkan, beberapa individu lain juga terpaksa membayar harga mahal antaranya RM755 bagi dua orang makan selain satu lagi pelanggan membayar harga RM800.
Perkongsian lelaki itu mendapat perhatian netizen apabila ia dikongsi lebih 6,300 pengguna serta mendapat lebih 4,300 komen. -K! ONLINE


Lelaki sewa papan iklan RM123,000 ajak Jennie Blackpink keluar
Oleh SAIRUL ZAMRI MISRANI dan NUR EMIRA SAIZALI

4 November 2021, 4:05 pm
GARA-GARA terlalu fanatik, seorang pensohor media sosial asal Filipina, Christian Albert Gaza sanggup berhabis RM123,000 (1.5 juta Peso) menyewa sebuah papan iklan di Seoul, Korea Selatan membawa ahli kumpulan Blackpink, Jennie keluar makan malam bersamanya.
Menerusi satu entri yang dimuat naik dalam Facebook rasmi miliknya, Gaza, 28, yang juga seorang ahli perniagaan berbuat demikian kerana sudah tiada idea lain untuk mendekati penyanyi itu.
“Kim Jennie Ruby Jane, awak adalah orang yang paling saya minati sejak dahulu lagi.
“Bolehkah saya membawa awak keluar makan malam dan menjadikan saya lelaki paling bahagia dalam kehidupan ini,” tulisnya menerusi entri tersebut.
Menurut Gaza, papan iklan tersebut terletak di Yongsan-gu, Seoul iaitu beberapa kilometer dari pejabat syarikat pengurusan Blackpink, YG Entertainment.
“Saya tak tahu bagaimana untuk hubungi dia, saya terpaksa gunakan perkhidmatan syarikat pembekal papan iklan di bandar Korea Selatan.

“Saya harap dia (Jennie) berkata ya akan pelawaan saya ini,” katanya lagi.
Perkongsian jejaka tersebut telah mendapat 17,000 komen dan lebih 26,000 perkongsian dengan tanda pagar #JennieChritianDinnerDate.
Meninjau ruangan komen, terdapat netizen menyokong tindakan berani Gaza namun tidak kurang juga yang menyifatkan perbuatan tersebut sebagai menakutkan.
Terdahulu, Gaza pada tahun 2017 pernah melakukan perkara serupa apabila mengajak seorang aktres Filipina, Erich Gonzales untuk keluar minum bersamanya. – K! ONLINE


Usop kini tunangan ‘anak mami’
Oleh MOHD. HAIKAL ISA

4 November 2021, 4:39 pm
PETALING JAYA – Penyanyi Usop selamat mengikat tali pertunangan dengan gadis pilihan yang merupakan seorang ‘anak mami’, Nur Fatihah Md. Hashim hari ini.
Majlis pertunangan Usop atau nama lengkapnya, Muhamad Saiful Naim B. Mohd Noor, 24, dengan Fatihah, 25, yang berasal dari Sungai Dua, Pulau Pinang diadakan di Dewan Desa Murni, Taman Desa Murni Sungai Dua, Pulau Pinang.
Diadakan secara tertutup, majlis pertunangan telah dihadiri oleh keluarga terdekat kedua-dua belah pihak bagi mematuhi prosedur operasi standard (SOP) dan norma baharu yang ditetapkan kerajaan.
“Hari ini, saya sudah bergelar tunangan orang. Sudah tiga tahun berkenalan dan akhirnya diikat dengan ikatan pertunangan, alhamdulillah.
“Saya mula berkenalan dengannya menerusi Instagram. Dia tak pandang rupa dan sudi berkawan dengan saya. Orang cakap, jodoh memang tak salah alamat.
“Masa mula-mula dia (tunang) tak layan juga tapi saya ini jenis yang pantang mengalah. Dua tiga bulan jugalah saya mengurat dia,” katanya pada sidang media secara virtual sebentar tadi.

Ditanya tentang keistimewaan Usop, Fatihah atau mesra disapa sebagai Teha berkata, tunangnya seorang yang sangat jujur dan itu yang membuat hatinya terpana padanya.
“Walaupun orang mungkin cakap Usop seorang yang lurus tapi dia sangat jujur. Saya nampak ketulusannya dalam setiap gerak gerinya.
“Dalam pada itu, dia pandai ambil hati orang tua. Sebab itu, saya tertarik hati dengannya,” kata Fatihah.
Mengikut perancangan, Usop dan Fatihah bakal melangsungkan perkahwinan Februari tahun hadapan.
“Persiapan perkahwinan dah 40 peratus. Doakan yang baik-baik agar ikatan perkahwinan ini sampai ke jenjang pelamin,” kata Usop lagi.
Majlis pertunangan meyaksikan hantaran tujuh dulang dari pihak perempuan dan berbalas lima dulang dari pihak lelaki.
Majlisdisempurnakan mengikut adat Melayu oleh kedua-dua belah pihak dengan menyaksikan Muhd. Firdaus mewakili pihak perempuan manakala Mohd. Noor sebagai wakil dari pihak lelaki.
Antara intipati menarik, selepas mendapat persetujuan hasil perbincangan dari kedua-dua belah pihak, ikatan pertunangan antara Usop dan Fatihah selama lima bulan.
Sebagai info, Fatihah berkhidmat sebagai seorang kakitangan bahagian pentadbiran dan perniagaan di sebuah syarikat di Pulau Pinang. – K! ONLINE


Majlis akad nikah dibenarkan di hotel, dewan, butik dan tempat khas
Oleh MOHD. HUSNI MOHD. NOOR

4 November 2021, 4:41 pm
PUTRAJAYA – Jabatan Agama Islam Wilayah Persekutuan (Jawi) memaklumkan, majlis akad nikah di Wilayah Persekutuan kini dibenarkan di premis sewaan termasuk hotel, dewan, butik pengantin dan tempat khas bermula esok.
Berbanding sebelum ini, majlis akad nikah di Kuala Lumpur, Putrajaya dan Labuan hanya dibenarkan di pejabat Jawi dan masjid-masjid.
Bagaimanapun, Jawi masih tidak membenarkan majlis akad nikah dilakukan di rumah dan kediaman persendirian.
Jawi berkata, ketetapan baharu itu sudah mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
Menurutnya, berdasarkan garis panduan terbaharu itu, kehadiran maksimum majlis akad nikah di pejabat Jawi ditetapkan seramai 10 orang termasuk jurunikah dan dua orang saksi.
“Ia termasuk pengantin lelaki, pengantin perempuan, wali, ibu pengantin perempuan, kedua ibu bapa pengantin lelaki, jurunikah, dua orang saksi (pihak jawi atau masjid) dan seorang jurugambar.

“Bagi kehadiran di masjid pula, jumlah kehadiran maksimum dibenarkan adalah seramai 20 orang dan tertakluk keluasan ruang serta mengamalkan penjarakan 1 meter.
“Selain itu, kehadiran hadirin ke premis sewaan pula hendaklah tidak melebihi 50 peratus kapasiti ruang dan penjarakan fizikal serta mematuhi prosedur operasi standard (SOP) ditetapkan Majlis Keselamatan Negara (MKN),” katanya.
Katanya, kehadiran majlis akad nikah pula hanya dibenarkan kepada yang telah lengkap menerima vaksin, manakala tempoh masa perjalanan keseluruhan majlis akad nikah hendaklah tidak melebihi 20 minit. – K! ONLINE


Anggota polis cedera, pesakit mental mengamuk di surau KKIA
Oleh IVAN AMIRUL

4 November 2021, 2:52 pm
KOTA KINABALU – Polis menahan seorang lelaki dipercayai pesakit mental ekoran tindakannya mengamuk dan melibaskan pisau ke arah orang awam yang mahu menunaikan solat di surau Lapangan Terbang Antarabangsa Kota Kinabalu (KKIA) petang semalam.
Lelaki berusia 47 tahun terbabit turut mencederakan seorang anggota polis menggunakan pisau ketika cuba ditenangkan dalam kejadian pukul 2.30 petang itu.
Ketua Polis Daerah Kota Kinabalu, Asisten Komisioner Mohd. Zaidi Abdullah berkata, sepasukan anggota dan pegawai dikerah bergegas ke lokasi kejadian sebaik menerima laporan.
“Sebaik sampai di lokasi kejadian, suspek didapati sedang memegang sebilah pisau serta berada dalam keadaan agresif dan cuba ditenangkan anggota polis bantuan KKIA. Bagaimanapun, salah seorang anggota mengalami kecederaan luka di jari tangan akibat terkena pisau suspek ketika dalam usaha menenangkan dan menangkap suspek yang bertindak agresif.
“Pasukan polis kemudiannya terpaksa bertindak pantas untuk menahan suspek bagi mengelakkan sebarang insiden tidak diingini berlaku,” katanya ketika dihubungi hari ini.
Menurut Mohd. Zaidi, pemeriksaan awal mendapati suspek membawa sebilah pisau pemotong sayur sepanjang 21 sentimeter bersama sekeping kad orang kurang upaya (OKU) dan kad temujanji Hospital Bukit Padang.

“Suspek bertindak agresif dipercayai kerana tidak memakan ubat atas masalah mental yang dihidapinya. Tidak ada sebarang kecederaan yang berlaku kepada orang awam manakala anggota polis yang cedera dibawa mendapatkan rawatan di Klinik Medisinar, KKIA.
“Anggota polis terbabit terpaksa menerima dua jahitan di tangan namun dilaporkan dalam keadaan stabil manakala suspek turut mengalami sedikit luka di bahagian dagu dan dibawa ke balai polis KKIA untuk tindakan lanjut. Siasatan lanjut diteruskan mengikut Seksyen 353 Kanun Keseksaan,” ujarnya. – K! ONLINE


Puas dapat sambut Deepavali dengan sahabat
Oleh NOOR HASLIZA NUSI

4 November 2021, 2:30 pm
GEORGE TOWN – Perayaan Deepavali kali ini disambut dengan suasana norma baharu namun penuh kemeriahan dan kunjungan sanak-saudara serta sahabat handal.
Rata-rata penganut Hindu di negeri ini tidak menang tangan menerima kehadiran tetamu jauh pada perayaan itu hari ini setelah sekian lama tidak bertemu berikutan penularan pandemik Covid-19.
Bagi pasangan suami isteri, N.V Subbarow, 68, dan isterinya, 56, mereka tetap menitikberatkan prosedur operasi standard (SOP) Covid-19 dalam sesi kunjungan tetamu di kediaman mereka di Bayan Baru di sini.
Menurut Subbarow, dia terpaksa menghadkan jumlah kehadiran tetamu selain mengamalkan penjarakan fizikal dan memeriksa suhu badan sebelum memasuki ke rumah.
“Sambutan perayaan Deepavali tahun ini sangat meriah dan kami berasa puas kerana berpeluang bertemu sahabat handal yang sudah lama tidak bertemu.
“Kali ini, saya hanya menjemput 10 sahabat handal datang beraya di rumah dan menikmati makan tengah hari yang ditempah dari sebuah restoran.

“Hidangan hari raya, manisan dan muruku juga dibungkus dan diagihkan kepada jiran dan pekerja di bangunan kediaman ini,” katanya di sini hari ini.
Sementara itu, seorang lagi kakitangan awam, K. Dharmeswary, 40, pula memberitahu, perayaan Deepavali kali ini kembali menyatukan hubungan kekeluargaan dan masyarakat sekeliling.
“Kami sekeluarga berpeluang mengadakan upacara sembahyang di kuil berdekatan rumah selain menikmati juadah bersama-sama rakan dan jiran tetangga.
“Persiapan perayaan kali ini berbeza berbanding tahun lalu dan saya sempat menyiapkan juadah wajib beserta manisan untuk dinikmati pada pagi raya,” jelasnya. – K! ONLINE


5,713 kes baharu dilaporkan
Oleh SITI A'ISYAH SUKAIMI

4 November 2021, 3:00 pm
PUTRAJAYA – Sebanyak 5,713 kes baharu dilaporkan hari ini, menjadikan jumlah kes positif Covid-19 mencecah 2,492,343 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://covidnow.moh.gov.my.
“Data setiap hari bagi laman CovidNow dikemas kini sekali gus, selepas tengah malam,” katanya dalam ciapan Twitter beliau di sini hari ini. – K! ONLINE


Polis cari pihak terlibat kejadian kanvas ‘terbang’
Oleh EDDY AQMAL MOHAMED HAMIDI

4 November 2021, 3:23 pm
PETALING JAYA – Pihak polis kini sedang mengesan individu yang telibat dalam kejadian sebuah motosikal diselubungi kain kanvas selepas ia tertanggal daripada sebuah lori yang ditularkan di laman media sosial sejak semalam.
Ketua Jabatan Siasatan dan Penguatkuasaan Trafik (JSPT) Selangor, Superintendan Azman Shariat berkata, pihaknya telah terkesan video tular yang memaparkan kejadian dan mendapati ia berlaku di Kilometer 33.5 Jalan Puchong/Cyberjaya/Dengkil berhampiran susur menghala ke Kajang.
“Semakan mendapati, kain kanvas daripada sebuah lori telah tercabut lalu melayang mengenai penunggang dan pembonceng motosikal mengakibatkan penglihatan mereka terhalang dan hilang kawalan sehingga terlanggar sisi kanan sebuah lori tangki yang berada di lorong kiri.
Berita berkaitan: [VIDEO] Nyaris digilis angkara kanvas lori ‘terbang’
“Setakat ini tiada laporan polis diterima, susulan itu, satu laporan telah dibuat oleh JSPT Sepang bagi memulakan siasatan dan pihak polis kini sedang mengenal pasti nombor pendaftaran bagi semua kenderaan terlibat,” katanya dalam satu kenyataan hari ini.
Menurut beliau, pihak polis juga sedang mengesan kesemua pihak yang terlibat dalam kejadian termasuk individu yang merakamkan kejadian selain turut melakukan tindakan lawatan di lokasi.

“Siasatan berhubung kejadian dilakukan mengikut Seksyen 42 Akta Pengangkutan Jalan 1987,” tegas beliau.
Terdahulu, Kosmo! Online semalam melaporkan tentang sehelai kain kanvas yang diikat pada sebuah lori tertanggal dan membaluti sebuah motosikal yang ditunggang oleh dua individu mengakibatkan motosikal tersebut hilang kawalan dan terlanggar bahagian tayar sebuah treler.
Bagaimanapun, kedua-dua mangsa dilihat masih mampu berdiri sebaik sahaja terjatuh daripada motosikal dinaiki mereka. – K! ONLINE


‘Tak baik pijak duit, pijak Iqbal’
Oleh MOHD. HAIKAL ISA

4 November 2021, 3:09 pm
PETALING JAYA – Tindakan usahawan sensasi, Iqbal Zulkefli yang tular dengan aksi ‘pijak-pijak’ duit baru-baru ini terus mendapat perhatian ramai.
Terbaharu, pelakon yang juga usahawan berjaya, Aeril Zafrel tampil dengan satu respons yang mencuit hati menerusi Twitter.
Aeril atau nama sebenarnya, Suhairil Sunari menerusi Twitter berseloroh selepas sebuah video dirakam penyanyi Ariff Bahran menyaksikan Iqbal yang baru sahaja muncul dengan single perdana berjudul Hujan bertindak memijak-mijak wang kertas.
“Tak baik pijak duit. Pijak Iqbal, insya-Allah,” ciap suami kepada pelakon Wawa Zainal itu.
Ciapan yang dimuat naik Aeril, 33, mendapat pelbagai reaksi dalam kalangan netizen termasuklah hampir 23,000 ulang kicau (retweets) dan lebih 31,000 tanda suka (likes).
Seorang netizen menciap dengan nada sarkastik namun bergurau: “Seburuk mana pun Iqbal, sejahat mana pun dia, tolonglah kita sebagai manusia janganlah bersikap terlalu lembut dalam memaki.

“Kalau nak maki, maki betul-betul.”
Bagaimanapun, Iqbal atau nama lengkapnya, Ahmad Iqbal Zulkefli sebelum ini berkata, tidak mungkin dirinya sebegitu dangkal hanya kerana dilihat memijak wang.
“Saya masih tahu batas adab. Masih tahu menilai baik dan buruk. Ketika itu, kami semua mahu cepat kemaskan studio. Oleh sebab terlalu banyak kertas bertaburan, saya dengan selamba cepat-cepat kemaskan menggunakan kaki. Tanpa terfikir ia dirakam dan kebetulan hanya muka saya seorang terpapar.
Tiada daya saya untuk berkata lebih kerana video itu telah tersebar dan menjadi bahan hinaan orang. Saya maafkan bagi yang menyebarkan kerana visualnya memang tampak seolah-olah saya manusia tidak waras. Saya hanya berserah,” katanya menerusi satu entri Instagram.
Terdahulu, Iqbal yang mesra disapa sebagai Bal itu memaklumkan kepada Kosmo! Online, wang kertas yang bertebaran di atas lantai ketika itu hanyalah wang kertas palsu. – K! ONLINE


Polis kesan saksi kemalangan maut bantu siasatan
Oleh KOSMO!

4 November 2021, 3:44 pm
Oleh FITRI HAZIM
PETALING JAYA – Polis meminta bantuan orang ramai untuk tampil bagi membantu siasatan berhubung satu kejadian kemalangan maut melibatkan seorang penunggang motosikal di Jalan Lapangan Terbang Subang dari arah Shah Alam menghala ke Subang semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya telah menerima satu laporan polis berhubung kejadian kira-kira pukul 9.37 malam.
“Kejadian berlaku kira-kira pukul 8.49 malam melibatkan sebuah motosikal jenis Yamaha Lagenda dan sebuah lori jenis Isuzu.
“Siasatan awal mendapati, mangsa lelaki tempatan berusia 27 tahun telah terlanggar bahagian belakang sebuah lori yang bergerak perlahan di lorong paling kiri menyebabkan mangsa terhentak pada bahagian belakang lori tersebut dan terjatuh di atas jalan raya,” katanya dalam satu kenyataan hari ini.
Menurut Mohamad Fakhrudin, susulan kejadian, mangsa telah disahkan meninggal dunia di lokasi kejadian.

“Orang ramai yang melihat atau berada di tempat kejadian diminta tampil ke balai polis berhampiran atau berhubung terus dengan Pegawai Penyiasat Trafik, Inspektor Mohd. Hafeez Faesal A. Aziz di talian 011-32311232 bagi membantu siasatan,” jelasnya. – K! ONLINE


Empat negeri diberi amaran hujan lebat dan ribut petir
Oleh KOSMO!

4 November 2021, 2:32 pm
Oleh ALWANI ZAFIRAH
PETALING JAYA – Penduduk di empat buah negeri termasuk Perak, Selangor, Sarawak dan Sabah diberi amaran hujan lebat dan ribut petir.
Menurut Jabatan Meteorologi Malaysia (MetMalaysia), amaran tersebut diramal berlaku di beberapa kawasan di setiap negeri yang terlibat.
“Di Perak, kawasan yang dijangka akan mengalami hujan lebat beserta ribut petir ialah di Kinta, Kampar, Batang Padang dan Muallim.
“Manakala di Selangor, cuaca yang sama turut diramal berlaku di kesemua kawasan Hulu Selangor”, katanya di sini tadi.
Tambah MetMalaysia dalam kenyataannya, ramalan tersebut turut melibatkan beberapa kawasan di Sarawak seperti di Kuching, Kapit (Belaga), Bintulu (Sebauh), Miri (Subis, Miri dan Marudi) dan Limbang.

Katanya, cuaca buruk tersebut diramal akan berlaku sehingga pukul 4 petang hari ini.
“Sementara itu, keadaan yang sama turut diramal berlaku di Sarawak yang melibatkan kawasan di Kuching, Kapit (Belaga), Bintulu (Sebauh), Miri (Subis, Miri dan Marudi) dan Limbang”, jelasnya lagi.
Selain itu di Sabah, kawasan yang turut dikenakan amaran hujan lebat dan rebut petir ialah di Pendalaman (Sipitang dan Beaufort), Pantai Barat (Papar) dan Kudat (Pitas dan Kudat). – K! ONLINE


Zahirah Macwilson akui penat, tertekan jadi ibu
Oleh SAIRUL ZAMRI MISRANI

4 November 2021, 3:04 pm
PETALING JAYA – Pelakon Zahirah Macwilson mengakui penat dan tertekan menggalas tanggungjawab sebagai ibu kepada seorang anak.
Menurut Zahirah, dia kini terpaksa menggalas tanggungjawab seorang diri tanpa suaminya, Aiman Hakim Ridza yang kini sedang menjalani penggambaran.
“Menjaga Isaac, menjaga nenek, mengemas rumah, membersih, memasak, mengurus kerja saya sendiri dan fikir soal content (kandungan) juga.
“Belum lagi sebut pasal Isaac hilang selera makan sebab sakit gigi nak tumbuh (buatkan dia makanan dan dia langsung tak ada rasa nak makan).
“Sejujurnya saya tak pernah rasa hilang tenaga macam ni,” dedah pelakon Bulan Dan Pria Terhebat itu menerusi InstaStorynya.
Pada hantaran sama, Zahirah atau nama sebenarnya Nur Zahirah MacWilson Zainol, 26, turut mengakui kadang-kala terlupa untuk makan dek kerana terlalu sibuk menguruskan anak.

“Harus luahkan sedikit sebab saya terlalu penat dan kadang-kala sampai lupa nak makan. Dah tak kisah dengan rupa saya sebab keutamaan dah berbeza sekarang,” luahnya.
Tambah Zahirah, dia langsung tiada niat untuk merungut apatah lagi berkeluh-kesah, namun apa yang dirasai perlu diluahkan terutama ketika melalui masa yang sukar dan tertekan.
Terdahulu, Zahirah dan Aiman mengikat tali pertunangan pada 8 Jun 2018 di Perth, Australia selepas enam bulan menjalin hubungan cinta.
Pada 20 Februari 2020 pasangan romantis itu selamat disatukan di Foyer Glamhall di Mercu Mustapha Kamal di ibu kota.
Selepas setahun bernikah, mereka dikurniakan cahaya mata sulung lelaki pertama, Isaac Raees yang kini berusia 10 bulan. – K! ONLINE


Lelaki pukul orang awam ada masalah mental
Oleh MOHD SHARKAWI LONDING

4 November 2021, 3:37 pm
JOHOR BAHRU – Lelaki yang didakwa memukul orang awam dalam kejadian di sebuah pusat beli-belah di Tebrau City di sini 30 Oktober lalu disahkan mempunyai rekod masalah kesihatan mental.
Ketua Polis Daerah Johor Bahru Selatan, Asisten Komisioner Raub Selamat berkata, keputusan itu hasil siasatan dijalankan pihaknya susulan menerima laporan kejadian pukul berkenaan.
“Ya benar, polis ada menerima dua laporan berhubung kejadian pukul sepertimana video yang tular di laman sosial, satu berlaku di tempat letak kereta sebuah pusat beli-belah pada pukul 3.30 petang dan di sebuah hospital kerajaan pada pukul 6.30 petang.
“Semasa tangkapan, pihak kita telah memberikannya ubat penenang sebelum dirujuk ke hospital psikiatri dan semakan suspek ada rekod masalah kesihatan mental,”katanya ketika dihubungi Kosmo! di sini hari ini.
Terdahulu, seorang pengguna Twitter @hfzmnn telah membuat ciapan berkongsi sebuah video menunjukkan seorang lelaki yang didakwa kurang siuman memukul orang awam di pusat membeli-belah di Tebrau City di sini.
Video pendek yang berdurasi 20 saat itu menunjukkan seorang lelaki menendang orang awam di kawasan tempat letak kereta sambil diperhatikan oleh pengawal keselamatan.

Jelas mangsa, sebelum kejadian itu dirakam, beliau telah ditumbuk lelaki itu di bahagian muka secara tiba-tiba.
Perkongsian video itu menarik perhatian netizen yang berasa bimbang terhadap keselamatan mereka.
Sementara itu, seorang lagi pengguna turut berkongsi pengalaman ditendang oleh lelaki tersebut dan memijak cermin matanya sehingga pecah. – K! ONLINE


JPN selesai masalah warga emas uzur tiada Mykad
Oleh MOHD AZLI ADLAN

4 November 2021, 3:19 pm
KUALA TERENGGANU – Masalah keciciran seorang warga emas berusia 80 tahun yang tidak memiliki kad pengenalan, MyKad akhirnya diselesaikan Jabatan Pendaftaran Negara (JPN) semalam.
Pengarah Bahagian Kad Pengenalan JPN, Badrul Hisham Alias berkata, masalah menimpa Awang Che Salleh yang terlantar ekoran serangan strok dikesan menerusi perkhidmatan turun padang, Mobil Ehsan dilaksanakan pasukan bergerak JPN Terengganu baru-baru ini.
“Pasukan bergerak JPN negeri mengesan Awang tidak pernah memiliki Mykad sebelum ini.
“Berdasarkan siasatan, dia yang tidak pernah bersekolah dan berkahwin dibesarkan oleh keluarga angkat sejak berumur tiga tahun ekoran masalah keluarga,” katanya di sini hari ini.
Terdahulu beliau yang diiringi Pengarah JPN Terengganu, Mohamad Nasir Kareem menyampaikan MyKad kepada Awang di rumah adiknya di Pulau Rusa di sini.
Badrul Hisham berkata, pemeriksaan JPN juga mengesahkan Awang yang kini dijaga adik kandungnya telah dilahirkan di Kampung Serada di sini pada 26 Julai 1941.

Sehubungan itu, beliau memberitahu, JPN mengambil inisiatif menguruskan permohonan Mykad buat Awang sebelum menyerahkannya menerusi program Menyemai Kasih Rakyat (Mekar).
“Saya harap penerimaan MyKad ini membolehkan warga emas tersebut menikmati pelbagai kemudahan ditawarkan kerajaan,” katanya. – K! ONLINE


Sekali ‘makcik’ pula keluar tandas
Oleh KOSMO!

4 November 2021, 2:19 pm
PETALING JAYA – Seorang pemuda kelihatan terkejut ketika merakam videonya di sebuah tandas lelaki apabila seorang wanita tanpa sengaja keluar dari salah satu tandas terbabit.
Satu klip video di Instagram menyaksikan seorang pemuda serta beberapa orang lelaki terkejut melihat seorang ‘makcik’ keluar dari salah satu pintu tandas.
Difahamkan wanita tersebut tersalah masuk ke dalam tandas lelaki di sebuah pasar raya baru-baru ini.
Orang ramai juga turut terkejut dengan apa yang berlaku melalui rakaman video tersebut dan ramai juga menyifatkan wanita tersebut mungkin tersilap masuk tandas.
“Alamak, ada entiti lain pula dalam video ni. Selamba je lalu. Makcik tolong tengok dulu dekat pintu tandaa sebelum masuk ye,” kata Nik Khaidir.
“Mungkin makcik tu tak tahan sangat nak buang air, tak cek dulu. Ini bukan biasa-biasa tersilap ni,” jelas Fakri Fcuk.

“Kalau makcik ni datang dengan anak dia, harapnya anak dia tu tolong la bagitau. Bukan apa risau mak dia jadi viral macam ni lah,” jelas Teh Ceroi. – K! ONLINE


Guru tabika wanita ditemui meninggal dunia dalam kereta
Oleh IVAN AMIRUL

4 November 2021, 2:27 pm
KOTA MARUDU – Seorang guru tabika wanita ditemui meninggal dunia dalam kereta jenis Perodua Myvi miliknya yang diletakkan berhampiran sebuah restoran di Pusat Komersil Langkon semalam.
Dalam kejadian sekitar pukul 7 malam itu, mangsa yang berusia 48 tahun berkenaan awalnya ditemui tidak sedarkan diri oleh orang awam sebelum menghubungi polis untuk mendapatkan bantuan.
Ketua Polis Daerah Kota Marudu, Superintendan Zairolnizal Ishak berkata, pihaknya menerima laporan berkaitan kejadian berkenaan pada pukul 7.22 malam.
“Sebaik tiba di lokasi kejadian, mangsa ditemui tidak sedarkan diri dalam keadaan enjin serta muzik kereta yang masih hidup.
“Sebaik kenderaan berjaya dibuka, pemeriksaan awal fizikal yang dijalankan pegawai perubatan Hospital Kota Marudu mengesahkan mangsa sudah meninggal dunia,” katanya ketika dihubungi hari ini.
Mengulas lanjut, Zairolnizal menyatakan siasatan lanjut tidak menemui sebarang kesan kecederaan yang boleh dikaitkan dengan unsur jenayah.

Bagaimanapun, beliau berkata, bedah siasat akan dijalankan untuk mengetahui punca sebenar kematian mangsa dan setakat ini kes diklasifikasikan sebagai kematian mengejut. – K! ONLINE


Malaysia sumbang bantuan untuk kanak-kanak Covid-19 di Brunei
Oleh AMREE AHMAD

4 November 2021, 1:55 pm
PUTRAJAYA – Kerajaan Malaysia menyampaikan sumbangan bantuan berupa makanan asasi dan barangan keperluan khusus kanak-kanak yang menjadi pesakit Covid-19 di Brunei.
Ia diserahkan oleh Pesuruhjaya Tinggi Malaysia, Datuk Raja Reza Raja Zaib Shah kepada Komander Pusat Pengasingan, Leftenan Kolonel (Udara) Mohd. Rahimin Ismail semalam.
Pusat kuarantin untuk pesakit cilik itu terletak di Kem Latihan Program Khidmat Bakti Negara, Batu Apoi, Daerah Temburong, kira-kira 55 kilometer dari ibu kota, Bandar Seri Begawan.
Antara barangan disumbangkan itu ialah biskut, susu, makanan kering dan lampin sebagai sokongan kepada Kementerian Kesihatan Brunei bagi mengekang penularan Covid-19.
Kem itu dikendalikan Pusat Pengurusan Bencana Kebangsaan dengan dibantu Angkatan Bersenjata Diraja Brunei dan Polis Diraja Brunei untuk pesakit tahap 1 dan 2A yang stabil.
Media tempatan negara tersebut berkata, sebelum ini, Suruhanjaya Tinggi Malaysia di Brunei pernah menghulurkan bantuan kepada petugas barisan hadapan pelbagai agensi awam.

Ini termasuk kakitangan Hospital Raja Isteri Pengiran Anak Saleha (RIPAS) di Bandar Seri Begawan, Pusat Pengasingan Kebangsaan di Tutong dan Pos Kawalan di Sungai Tujoh.
Raja Reza menjelaskan bahawa staf Suruhanjaya Tinggi Malaysia di Brunei amat menghargai sumbangan petugas barisan hadapan yang berbakti sepanjang masa di pusat kuarantin itu. – K! ONLINE


Lapor jika nampak nombor pendaftaran mengelirukan, kabur dan ‘fancy’
Oleh MOHD. HUSNI MOHD. NOOR

4 November 2021, 12:59 pm
PUTRAJAYA – Lapor jika ternampak nombor pendaftran yang mengelirukan, kabur atau ‘fancy’.
Itu kebenaran diberikan Jabatan Pengangkutan Jalan (JPJ) kepada orang ramai jika ternampak mana-mana kenderaan yang memasang nombor pendaftaran mengelirukan.
JPJ menerusi satu kenyataan berkata, aduan berkenaan boleh disalurkan menerusi alamat emel [email protected] bersama gambar kenderaan dan butiran lain yang berkaitan.
“Orang ramai adalah disarankan untuk melaporkan mana-mana kenderaan yang memasang nombor pendaftaran yang mengelirukan, kabur atau ‘fancy’,” katanya.
Ujarnya, semua pihak dinasihatkan untuk mematuhi peraturan bagi memasang nombor pendaftaran kenderaan mengikut spesifikasi yang ditetapkan di bawah Akta Pengangkutan Jalan (APJ) 1987.
“Jika didapati melanggar peraturan tersebut, boleh didenda tidak kurang RM300 dan tidak lebih RM3,000 di bawah Seksyen 14 (4) Akta Pengangkutan Jalan (JPJ) 1987,” katanya.

Katanya, pemilik kenderaan bakal diambil tindakan untuk ditemu siasat oleh JPJ. – K! ONLINE


Emery semakin hampiri St. James Park
Oleh KOSMO!

4 November 2021, 1:00 pm
MADRID – Pengendali Villareal, Unai Emery mengakui sudah ‘dilamar’ untuk menjadi pengurus kelab terkaya Liga Perdana Inggeris (EPL), Newcastle United dan kini hanya menunggu surat tawaran rasmi daripada mereka.
Sebagai rekod, jurulatih kelahiran Sepanyol itu menjadi pilihan No. 1 pengurusan tertinggi Newcastle untuk menggantikan posisi Steve Bruce yang dipecat pada bulan lalu.
Kata Emery, Newcastle sememangnya ada menghubunginya untuk menyatakan tawaran lisan jika berminat untuk membimbing pasukan dalam masa terdekat.
“Saya ada dihubungi pihak Newcastle tetapi itu bukanlah sesuatu yang rasmi kerana mereka perlu memberikan tawaran hitam putih memandangkan saya masih memiliki kontrak bersama Villareal.
“Bagaimanapun, saya akan berbincang dahulu dahulu dengan presiden kelab, Fernando Puig kerana saya sentiasa terbuka untuk berhijrah tetapi fokus utama sudah tentu bersama Villareal,” katanya selepas menyaksikan pasukan menang 2-0 ke atas Young Boys pada aksi Liga Juara-Juara Eropah awal pagi tadi.
Difahamkan, skuad The Magpies tidak mempunyai masalah untuk membayar pampasan sebanyak €6 juta (RM28.8 juta) kepada Villareal bagi menebus kontrak bekas pengendali Arsenal itu.

Emery sememangnya dianggap antara pengendali berbakat Eropah selepas berjaya membantu Villareal menjuarai Liga Europa musim lalu selain turut cemerlang ketika membimbing Paris Saint-Germain (PSG) dan Valencia. – AGENSI


Aksi “rocket” undang bahaya pengguna di Lebuh Raya Utara-Selatan
4 November 2021, 2:16 pm
Oleh FITRI HAZIM
PETALING JAYA – Sekumpulan penunggang motosikal dirakam menunggang motosikal secara berbahaya di Lebuh Raya Utara-Selatan.
Video berdurasi 2 minit 5 saat itu dirakam oleh seorang pengguna Rames Subramaniam dan dimuat naik di laman Facebook Kami Pengguna Jalan Raya semalam telah ditonton oleh 14,000 pengguna.
Rakaman menunjukkan salah seorang penunggang melakukan aksi “rocket” ketika memotong kenderaan lain dengan laju tanpa memberi sebarang isyarat menukar laluan.
Perkongsian rakaman itu menerima pelbagai komen yang mengundang kemarahan netizen dan meminta tindakan pantas oleh pihak Polis Diraja Malaysia (PDRM) terhadap kesemua penunggang di dalam rakaman berkenaan.
Seorang pengguna yang bernama Jebat Derhaka meminta tindakan segera oleh pihak PDRM.

“PDRM boleh bertindak, nombor plat kenderaan sudah jelas kelihatan,” katanya di laman Facebook itu.
Seorang lagi pengguna Lan Kajang berpandangan aksi berbahaya yang dibuat oleh penunggang boleh
membawa risiko kepada kemalangan.
“Aksi tunggangan sebegini menyebabkan berlakunya kemalangan. PDRM perlu melakukan sesuatu,” ujar Lan Kajang.
Seorang pengguna yang bernama Sham MJ berpendapat pembinaan tol terhadap penunggang motosikal yang terlalu bebas menunggang di lebuh raya harus dilaksanakan.
“Malaysia seharusnya mengenakan tol kepada penunggang motosikal. Sudahlah tidak bayar tol,
menunggang sesuka hati secara bahaya di semua lorong,” katanya. – K! ONLINE


Karya lukisan dijual untuk isi Tabung Palestin
Oleh ZAKI SALLEH

4 November 2021, 2:08 pm
IPOH – Sebanyak 20 hasil lukisan pelukis tempatan dipamerkan untuk dijual bagi mengisi dana pada Karnival Palestin yang berlangsung di Spacepark, Angsana Mall sini.
Menariknya, kesemua lukisan hasil kerja 10 pelukis itu disusun menjadi mural sepanjang 24.38 meter.
Pengerusi Jalinan Bersatu Sahabat Perak (Jabat Perak), Amiruddin Mohd. Daud berkata, peminat-peminat senil berpeluang membeli hasil karya yang dipamerkan.
Menurut beliau, program amal selama enam hari membawa tema Antara Perjuangan Dan Air Mata itu sebagai tanda sokongan terhadap perjuangan penduduk Palestin.
“Hasil lukisan ini ditawarkan pada harga bermula RM800, namun harganya masih boleh dirunding.
“Sebahagian daripada hasil jualan itu nanti akan disumbangkan kepada Tabung Aman Palestin,” katanya ketika ditemui pada majlis pelancaran Karnival Palestin di sini kelmarin.

Program anjuran Jabat Perak, Aman Palestin, Ansana Mall dan Spacepark ini sebagai usaha membantu penduduk Palestin menerusi kegiatan seni.
Sementara itu, Ahli Majlis Majlis Bandaraya Ipoh (MBI) Zon 5, Datuk Azizul Kama Abd Aziz berkata, selain mengumpulkan dana untuk rakyat Palestin program itu juga mengetengahkan bakat baru seni mural yang berpotensi.
“Saya berharap warga Perak khasnya penduduk Ipoh dapat meluangkan masa menyaksikan lukisan seni mural yang sarat dengan masej kemanusiaan sejagat ini,” ujarnya. – K! ONLINE


Tak dapat emas, suri rumah lapor polis
Oleh KHAIRULMIZAN YAHYA

4 November 2021, 1:52 pm
KUANTAN – Selepas lebih sebulan menunggu seutas rantai tangan emas yang dibeli secara dalam talian akhirnya seorang suri rumah baru tersedar dia sudah ditipu apabila tidak menerima barang kemas terbabit sehingga ke hari ini.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, kejadian bermula pada 19 September lalu apabila mangsa berusia 37 tahun tertarik dengan iklan emas lelong di Facebook.
“Mangsa kemudian berhubung dengan pemilik akaun facebook berkenaan dan bersetuju untuk membeli seutas rantai tangan seberat 26.34 gram dengan harga RM652.
“Selepas membuat pembayaran harga barang kemas terbabit, mangsa diminta untuk membuat pembayaran lain dengan pelbagai alasan dan mangsa telah membuat sembilan transaksi bayaran ke lima akaun berlainan berjumlah RM11,780.
“Namun selepas lebih sebulan mangsa masih belum menerima barang kemas berkenaan dan dia mengesyaki telah ditipu sebelum membuat laporan polis berhubung kejadian itu,” katanya dalam satu kenyataan, di sini, hari ini.
Katanya, kes berkenaan disiasat mengikut Seksyen 420 Kanun Keseksaan kerana suspek telah menawarkan penjualan emas yang tidak wujud sehingga mangsa mengalami kerugian. – K! ONLINE


Premis tawar khidmat seks, GRO kena serbu
Oleh EDDY AQMAL MOHAMED HAMIDI

4 November 2021, 2:23 pm
KUALA LUMPUR – Tindakan dua buah premis yang menawarkan perkhidmatan seks dan gadis pelayan pelanggan (GRO) warga asing akhirnya membawa padah selepas diserbu Jabatan Imigresen dalam dua serbuan berasingan di ibu negara dan Puchong, Selangor Isnin lalu.
Ketua Pengarah Imigresen, Datuk Khairul Dzaimee Daud berkata, menerusi serbuan Ops Gegar berkenaan, seramai 34 orang warga asing telah berjaya ditahan.
“Serbuan pertama dijalankan ke atas sebuah premis hotel bajet di Kuchai Lama, di sini yang menjalankan kegiatan pelacuran membabitkan wanita warga asing dan hasil risikan yang dilakukan mendapati premis tersebut dikunjungi oleh pelanggan warga tempatan.
“Siasatan mendapati pelanggan perlu memilih wanita yang dikehendaki menerusi aplikasi Wechat dan Telegram serta membuat pembayaran terlebih dahulu secara online dengan kadar bayaran RM190 hingga RM240 bagi seorang pelanggan,” katanya menerusi satu kenyataan hari ini.
Menurut beliau, seramai 17 wanita warga asing terdiri daripada warga Thailand(7), Indonesia(4) dan masing-masing seorang warga Myanmar, Laos serta Vietnam yang disyaki terlibat aktiviti pelacuran telah ditahan. Turut ditahan adalah tiga lelaki Myanmar yang merupakan pekerja dan penjaga premis.
“Menerusi serbuan kedua di sebuah premis pusat hiburan di Puchong, Selangor pula, seramai 16 wanita warga Vietnam yang disyaki berperanan sebagai GRO dan seorang lelaki warga India yang bekerja di situ telah berjaya ditahan.

“Premis ini dikawal oleh tonto yang akan memberi maklumat kepada pengendali pusat hiburan bagi menggagalkan sebarang usaha serbuan daripada pihak berkuasa namun strategi tonto itu berjaya dipatahkan dengan tindakan taktikal pegawai Imigresen yang menjalankan serbuan,” ujarnya.
Jelas Khairul Dzaimee, terdapat cubaan untuk melarikan diri dan bersembunyi oleh wanita-wanita warga asing namun berjaya digagalkan berikutan premis tersebut telah dikepung dan jalan-jalan keluar telah dikenalpasti terlebih dahulu oleh pegawai serbuan.
“Siasatan awal mendapati premis berkenaan menawarkan perkhidmatan GRO sebagai peneman minum dengan bayaran serendah RM50 selain turut menawarkan pakej bawa pulang GRO dengan harga berlainan.
“Pihak Imigresen turut mengenal pasti beberapa kesalahan seperti tiada dokumen pengenalan diri, tinggal lebih masa serta lain-lain kesalahan yang melanggar Akta Imigresen dan kesemua tahanan kini ditempatkan di Depot Tahanan Imigresen Semenyih, Selangor.
“Siasatan dilakukan mengikut Akta Pemerdagangan Orang dan Anti Penyeludupan Migran (ATIPSOM), Akta Imigresen 1959/63, Akta Pasport 1966 dan Peraturan-Peraturan Imigresen 1963,” tegas beliau.- K! ONLINE


Warga asing lengkap vaksin dibenarkan solat di Wilayah Persekutuan
Oleh MOHD. HUSNI MOHD. NOOR

4 November 2021, 12:56 pm
PUTRAJAYA – Warga asing yang telah mendapat vaksin lengkap dibenarkan menunaikan solat berjemaah di masjid dan surau di Wilayah Persekutuan bermula esok.
Ketetapan terbaharu itu dibuat Jabatan Agama Islam Wilayah Persekutuan (Jawi) selepas mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
Ketua Pengarah Jawi, Datuk Mohd. Ajib Ismail berkata, bermula esok juga, solat berjemaah juga dibenarkan kepada kanak-kanak berumur 12 tahun dan ke atas yang telah mendapat vaksin lengkap.
Beliau berkata, pihaknya turut menetapkan penjarakan fizikal antara jemaah dikurangkan daripada 1.5 meter kepada 1 meter.
“Selain itu, murid tadika dan Kelas Al-Quran dan Fardu Ain (KAFA) juga dibenarkan menghadiri kelas pengajian yang beroperasi dalam premis masjid dan surau berpandukan Garis Panduan Pengurusan dan Pengoperasian Sekolah.
“Manakala, majlis sosial seperti kenduri-kendara, majlis sambutan perayaan, majlis perkahwinan, majlis aqiqah dan lain-lain majlis sosial pula dibenarkan untuk diadakan di dewan masjid dan surau bagi individu yang telah lengkap menerima vaksin dengan 50 peratus kapasiti ruang dan penjarakan fizikal,” katanya menerusi satu kenyataan hari ini.

Mohd. Ajib berkata, semua kebenaran tersebut adalah tertakluk kepada prosedur operasi standard (SOP) yang telah ditetapkan selaras dengan nasihat Kementerian Kesihatan (KKM) dan Majlis Keselamatan Negara (MKN). – K! ONLINE


Polis cekup lelaki miliki 7,062 biji pil kuda
Oleh MUHAMMAD AYMAN GHAFFA

5 November 2021, 11:09 pm
KOTA BHARU – Seorang lelaki berdepan hukuman gantung sampai mati apabila dia dicekup di tepi jalan Kampung Gertak Kangkung dekat Kuala Krai di sini semalam selepas dipercayai memiliki sebanyak 7,062 biji pil kuda.
Timbalan Ketua Polis Kelantan, Datuk Muhamad Zaki Harun berkata, tangkapan itu dijalankan kira-kira pukul 7 petang semasa anggota polis dari Bahagian Siasatan Jenayah Narkotik Ibu Pejabat Polis Daerah Kuala Krai menjalankan operasi di kawasan tersebut.
Menurutnya, pemeriksaan ke atas suspek yang berada di kawasan itu telah menjumpai sebanyak 1,062 biji pil kuda.
“Selepas ditahan, suspek telah membawa polis ke sebuah rumah sebelum menemui sebanyak 6,000 biji pil kuda dan 50 gram dadah dipercayai jenis syabu bernilai RM 75,620.
“Ujian saringan air kencing mendapati suspek positif dadah jenis methamphetamine,” katanya dalam satu kenyataan di sini hari ini.
Menurutnya, kes disiasat mengikut Seksyen 39B Akta Dadah Berbahaya 1952 dan Seksyen 15(1)(a) akta sama. -K! ONLINE


Xavi sah jurulatih baharu Barcelona
Oleh KOSMO!

5 November 2021, 7:39 pm
BARCELONA – Gergasi La Liga, Barcelona akhirnya berjaya mendapatkan apa yang mereka inginkan selepas melantik legenda mereka sendiri, Xavi sebagai jurulatih baharu menggantikan Ronald Koeman yang dipecat sebelum ini.
Koeman dipecat selepas 14 bulan bersama The Catalans selepas pasukan itu tewas 0-1 kepada Rayo Vallecano pada 27 Oktober lalu selepas gagal mengangkat prestasi pasukan itu kini kehilangan posisi dalam kelompok lima pasukan terbaik.
Kehadiran Xavi yang mengambil tanggungjawab daripada Sergi Barjuan yang dilantik sebagai jurulatih interim sebelum ini diharap mampu menstabilkan situasi kelab berkenaan dan memulihkan semula prestasi mereka dalam usaha mencabar kejuaraan liga domestik dan Eropah musim ini.
Kelab lama Xavi, Al Sadd yang berpangkalan di Qatar dalam satu kenyataan mengesahkan bahawa mereka telah melepaskan khidmat jurulatih berkenaan untuk pulang semula ke Camp Nou.
“Pihak pengurusan kelab telah melepaskan Xavi untuk beliau kembali semula ke Barcelona selepas urusan pampasan kontrak berjaya diselesaikan oleh kedua-dua kelab berkenaan.
“Xavi adalah sebahagian sejarah hebat untuk kelab ini dan kami berharap beliau mampu menjulang kejayaan pada masa hadapan,” katanya. – AGENSI


PGA tahan lori bawa 5,841 ayam seludup
Oleh YATIMIN ABDULLAH

5 November 2021, 7:29 pm
TUMPAT – Batalion 9 Pasukan Gerakan Am (PGA) menggagalkan cubaan tiga buah lori yang membawa 5,841 ekor ayam hidup seludup di tiga lokasi di sini pagi tadi.
Pegawai Pemerintah Batalion 9 PGA, Superintendan Nor Azizan Yusof berkata, kesemua lori membawa muatan ayam bernilai RM157,707 itu ditahan di Kampung Pisau Raut, Simpangan dan Kajang Sebidang di sini.
Menurutnya, rampasan itu dilakukan semasa anggota PGA menjalankan rondaan rutin dari kawasan Kampung Pisau Raut sehingga ke Simpangan di sini.
“Tiga pemandu lori terbabit gagal mengemukakan dokumen berkaitan. Kita tidak menolak kemungkinan ayam-ayam hidup itu diseludup masuk untuk dijual di Kelantan dan negeri-negeri lain,” katanya dalam kenyataan di sini hari ini.
Nor Azizan memberitahu, kesemua rampasan diserahkan kepada Jabatan Perkhidmatan Kuarantin dan Pemeriksaan Malaysia (Maqis) Kelantan. Kes disiasat mengikut Seksyen 11(1) Akta Maqis 2011.-K! ONLINE
Berita berkaitan: Ayam Thailand murah punca aktiviti seludup


Banjir di Kota Tinggi, 34 termasuk bayi dipindahkan ke PPS
Oleh MASTURAH SURADI

5 November 2021, 8:41 pm
KOTA TINGGI – Seramai 34 mangsa termasuk seorang bayi di Kampung Baru Sungai Mas di sini dipindahkan ke Pusat Pemindahan Sementara (PPS) selepas kediaman mereka dilanda banjir kilat petang hari ini.
Pegawai Angkatan Pertahanan Awam Malaysia (APM) daerah Kota Tinggi, Mohd. Sarul Nizam Khirudin berkata, kesemua mangsa yang terdiri daripada lapan buah keluarga telah dibawa ke PPS dewan Kampung Baru Sungai Mas yang dibuka pukul 8 malam tadi.
“Hujan lebat berterusan selama lebih dari dua jam telah menyebabkan kenaikan air dan banjir kilat di kawasan Kampung Baru Sungai Mas.
“Pasukan penyelamat telah sampai di lokasi pada pukul 6.50 petang di mana kawasan yang dinaiki air melibatkan beberapa kawasan perumahan penduduk kampung.
“Jumlah mangsa terdiri dari lapan buah keluarga melibatkan seramai 34 mangsa termasuk seorang bayi,”katanya dalam kenyataan hari ini.
Jelasnya, pihaknya juga akan mengemas kini jumlah mangsa dari semasa ke semasa dan akan terus melakukan pemantauan di kawasan tersebut.-K! ONLINE


Melahap macam ular sawa – Cef Wan
Oleh NABIL AIMAN NOR AZWAN

5 November 2021, 8:07 pm
PETALING JAYA – “Ada satu keluarga duduk di sebelah saya. Mereka ada dekat sana agak lama dan menelan (makanan) macam ular sawa”.
Itu perkongsian cef selebriti, Chef Wan atau nama sebenarnya, Datuk Redzuawan Ismail mengenai tindakan sebuah keluarga dari negara Asia Barat yang mengambil makanan dalam jumlah banyak namun akhirnya membuat pembaziran.
“Begitu tamak dan membazir sehingga membiarkan makanan tidak disentuh. Kamu semua boleh lihat ini adalah budaya yang ada di seluruh dunia malah ada yang lebih teruk daripada ini.
“Di Malaysia juga ada sikap yang suka membazir ini, tidak bersyukur dengan nikmat yang Allah S.W.T. kurniakan. Manusia sebegini kita tegur pun tak jadi apa, jenis gelojoh dan tamak ini wujud di mana-mana,” katanya menerusi hantaran di akaun Instagram baru-baru ini.
Menurut Cef Wan, beliau kemudiannya mengambil keputusan menegur keluarga berkenaan setelah melihat anak-anaknya turut melakukan perkara sama.
“Paling teruk empat anak mereka juga membazir. Mereka (anak) belajar dari apa yang mereka lihat. Saya menegur dan bertanya kenapa ambil begitu banyak makanan yang akhirnya hanya akan dibuang ke dalam tong sampah?

“Si bapa memandang saya dan memohon maaf jika membuatkan saya tersinggung dengan perlakuannya. Saya nasihat dia supaya jangan bersikap tamak,” katanya.
Susulan perkongsian itu, rata-rata pengguna media sosial memberi pelbagai reaksi dan bersetuju dengan tindakan Cef Wan mengenai isu pembaziran makanan.
“Maaf bukan nak mengata, mereka tak reti bersyukur kalau ambil makanan macam tak makan berbulan-bulan. Lepas itu bersepah satu meja, bilik pun sama. macam lepas tsunami,” kata Fatimah Razak.
“Anda adalah legenda kami cef, terima kasih kerana bersuara tentang isu pembaziran ini,” ujar Shakira Jalal.
“Sedih tengok makanan dibazirkan sedangkan ramai di luar sana tak ada makanan untuk dimakan,” ujar Noorafzanr Yahya.
Perkongsian itu mendapat lebih 63,815 tontonan dan dihujani lebih 481 komen.- K! ONLINE


Tular kereta diberi ‘mandi bunga’
Oleh KOSMO!

5 November 2021, 8:00 pm
JAKARTA – Sebuah klip video menunjukkan seorang wanita memandikan keretanya dengan mandian bunga menjadi tular di media sosial baru-baru ini, lapor laman Suara.com.
Menerusi video yang dimuat naik oleh pemilik akaun TikTok bernama @ekaa*** itu, seorang wanita  dilihat memandikan keretanya yang berwarna hitam dan diparkir di hadapan rumahnya dengan air bunga.
Malah, bunga yang digunakan adalah dari tujuh jenis bunga berbeza.
Selepas diselidiki, rupanya, kereta wanita itu dimandikan dengan mandian bunga supaya ia selamat untuk digunakan.
Netizen yang menonton video tersebut kemudiannya meninggalkan pelbagai pendapat di ruangan komen.
“Musyrik, puan. Lebih baik puan bersedekah kepada anak yatim dan berdoa sebelum memulakan perjalan, insyaAllah selamat,” demikian komen seorang netizen.

“Kereta milik dia (wanita itu), yang memandikannya pun dia. Kita hanya lihat sahaja,” komen netizen lain.
“Jika di daerah saya, kereta akan dimandikan dengan mandian bunga, motosikal juga begitu,” komen seorang lagi netizen. – AGENSI


Pengarang Sarawak Report diburu polis
Oleh FITRI HAZIM

5 November 2021, 10:28 pm
PETALING JAYA – Polis Diraja Malaysia (PDRM) menyeru orang ramai yang mempunyai maklumat mengenai Pengarang Sarawak Report, Clare Rewcastle-Brown untuk tampil bagi membantu siasatan polis.
Beliau kini diburu polis berikutan wanita itu gagal untuk menghadirkan diri bagi pertuduhan mengenai kes fitnah Sultanah Terengganu, Sultanah Nurzahirah.
Pengarah Jabatan Siasatan Jenayah Bukit Aman, Datuk Seri Abd. Jalil Hassan berkata, Clare dikehendaki polis berikutan waran tangkap yang telah dikeluarkan oleh Mahkamah Majistret Terengganu pada 23 September lalu.
“Orang ramai yang mengenali atau mempunyai maklumat mengenai penama ini (Clare) diminta menghubungi Ketua Unit Siasatan Jenayah Terkelas, Superintendan Junainah M. Kasbolah di talian 019-7051222 atau Pegawai Penyiasat Kes, Asisten Superintendan Mohd. Khairul Ridzuan Khiruddin di talian 018-6404440,” katanya dalam satu kenyataan hari ini. – K! ONLINE


Lelaki suruh pak guard jaga anak ditahan kes lain
5 November 2021, 9:54 pm
KUALA LUMPUR – Lelaki yang ‘naik angin’ apabila pengawal keselamatan tidak menjaga anaknya yang ditinggalkan di pos pengawal seperti yang ditularkan sebelum ini telah ditahan oleh polis dari Ibu Pejabat Polis Daerah (IPD) Wangsa Maju.
Lelaki berkenaan ditahan berkaitan kes lain dan tiada kaitan dengan pergaduhan dalam video yang tular di media sosial sebelum ini.
Ketua Polis Daerah Sentul, Asisten Komisioner Beh Eng Lai berkata, pihaknya tidak mengambil tindakan undang-undang berhubung video tular di Sky Awani I kerana ia tidak melibatkan sebarang kekerasan jenayah.
“Kita memang ada menerima laporan berkaitan video tular membabitkan penyewa kediaman di situ dengan pengawal keselamatan pukul 7.29 pagi pada 1 November lalu.
“Pengadu merupakan seorang wanita berusia 29 tahun yang juga penyewa kediaman yang turut terdapat dalam video tular itu,” ujarnya dalam kenyataan hari ini.
Menurutnya, hasil siasatan mendapati kejadian berlaku pada 27 Oktober lalu dan hanya membabitkan pertengkaran mulut antara pengadu dan pengawal keselamatan serta tidak membabitkan sebarang kekerasan jenayah.

“Tiada tindakan undang-undang diambil terhadap kedua-dua pihak.
“Justeru itu, kita harap spekulasi mengenai video tular itu dapat dihentikan kerana berita yang tidak tepat boleh mendatangkan keresahan dan kerisauan kepada masyarakat,” ujarnya. – K! ONLINE